Yuma Yidimu
© 2014 Watch Tower Bible and Tract Society of Pennsylvania
IFU 7 • TUMINA: 63, 66
Antu jaYehova ‘Afumaña Kuyuma Yaheña’
IFU 12 • TUMINA: 64, 61
IFU 23 • TUMINA: 31, 92
IFU 28 • TUMINA: 102, 103
▪ “Yehova Weluka Antu Indi”
▪ Antu jaYehova ‘Afumaña Kuyuma Yaheña’
Yinu yibaaba yinakulumbulula mwatalisha nsañu yitwatañaña ha 2 Timotewu 2:19, nawa yinakushimuna iyi nsañu chiyakundama kuyuma yamwekeni mumafuku aMosi. Dizenu chiyatela kumwekeshawu akwaKristu makonu nawu ‘ekala antu jaYehova’ nawa nawu ‘afumaña kuyuma yaheña.’
▪ “Yenu aYinsahu Jami”
▪ ‘Mwakekala aYinsahu Jami’
Muyinu yibaaba tukudiza mwatalisha majina atutenañawu nawu aYinsahu jaYehova. Yikutusañumuna cheñi kuzata nañovu hakushimwina hadi Yehova niYesu nikwikala nayililu yamulemeshaña Nzambi niKristu.
3 Adihanini naMuchima Wumu Kuzatila kuMicronesia
IFU DAHEWULU: Ahela ayedi anakuzatisha mukanda waChumanyi Chacheni Chatañishaña Bayibolu? hakushimwina ambanda ayedi ahoshaña idimi daNdebele anavwali yakuvwala yachisemwa chawu. Anashakami hanji yetala damumukala wawu. Hakachi kawantu akushika ku 50,500,000 ekala munidi ituña, aNdebele abadika hohu ha 1,000,000
50,500,000
94,101
1,003
KATHERINE wakulilili muUnited States nawa chashikijiliyi yaaka 16 yakusemuka wapapatisheweli nakwikala Chinsahu chaYehova. Wadikitileña chikupu mumudimu wakushimwina ilaña mwiluña mwashimwinineñayi antu antesha hohu diwu atiyilileña nsañu yaWanta. Wahosheli nindi: “Natañileña nsañu yamwekeshaña antu alombeli kudi Nzambi kulonda ayitemesheli muntu wakuyikwashaku kumwiluka. Nakeñeleña kuwana muntu wamuchidiwu ilaña namuwanini wanyi.”
Chashimwininiyi mwiluña dodimu hampinji yayilehi, Katherine watachikili kutoñojoka kuya kwiluña kwekala antu akeñaña kutiyilila nsañu yaWanta. Hela chochu, wajinokeli neyi chakwila wukutwesha kuya. Washiyahu dehi chisaka chindi kamu hohu muwumi windi nawa yadiñi nyilungu yiyedi hohu, ilaña wadiñi nakuyanuka ifuku niifuku. Hela chochu, walekeli kwakamena muloña wakeñeleña kwikala namuzañalu wafumaña mukukwasha antu amukeñakeñaña Yehova. Hanyima yakutoñojoka hamatuña ambokamboka kwatela kuyayi, wasonekeleli kumutayi waGuam nawa watambwilili nsañu yakeñeleñayi. MuJuly 2007, henohu wudi nayaaka 26, Katherine wayili kuSaipan, chitutu chekela haKaluñalwiji kaPacific, hekala makilomita kwakwihi na 10,000 kufuma kwawu. Yumanyi yadiluñishiliyi kuna kwiluña kwayili?
Chashikiliyi muchipompelu chachiha, hashimbwili niwanyi Katherine waweni Doris, mumbanda wadiña nayaaka yamuma 40 wetejeli kudiza Bayibolu. Chadiziluwu tupetulu tusatu twakusambila mumukanda waChatañishaña Bayibolu, Katherine watachikili kwakamena. Washimwini nindi: “Doris wadiña kadizi wamuwahi, dichi hinakeñeleña kumuluwañeshaku. Nadiñi Kanda nilomboleñahu dehi kadizi waBayibolu wakwila tunakudiza nindi mpinji yejima, dichi natoñojokeli nami Doris wakeñekeleña kumudizisha kudi muhela wakuluka yitembi hadaha muyesekenawu yaaka.” Katherine walombeli kudi Yehova kulonda yamukwashi kuwana muhela watela kumudizisha Doris. Kuhiñahu wafuukwiluhu kumuleja Doris nindi wukukeña muntu wacheñi wukumudizishaña.
Katherine washimwini nindi: “Henohu kanda nimuleji iyi nsañu, Doris wanlejeli nindi wadiñi nakukala kwakeñeleñayi kunleja. Chanlejeliyi kukala kwadiñiyi naku, ninami namulejeli Yehova chankwashiliyi kuzata nakukala kokumu muchihandilu chami. Wansakililili.” Kuhiñahu Doris wamulejeli Katherine nindi: “Yehova nakukuzatisha eyi kulonda wunkwashi. Ifuku diwenjili hetala dami katachi, nadiñi nakutaña Bayibolu nawa nayitañili hamaora amavulu. Nadilileña nikumulomba Nzambi nami yatemeshi muntu wakunkwasha kulonda niluki Bayibolu. Dichi eyi wenjili nakudondomwena kwitala. Yehova wakwili kulomba kwami!” Katherine wadiñi nakuwulumuna madilu hampinji yashimwineñayi iyi nsañu yakuhizumwisha. Katherine wahosheli nindi: “Nsañu yahosheliyi Doris yamwekesheli nawu Yehova wakwili kulomba kwami. Yehova wanlejeli nindi nateli kutwalekahu nakumudizisha Doris.”
Doris wapapatisheweli mu 2010, ichi wadizishaña atudizi aBayibolu amavulu. Katherine nindi: “Nasakililaña chikupu muloña mpwila yinadiñi nayu hampinji yayilehi yakukwasha muntu washinshika kwikala kambuña Yehova yashikijeweli!” Makonu, Katherine wazataña wupayiniya wadimena kuKosrae, chitutu chekala haKaluñalwiji kaPacific.
Amana kwetu niahela akubadika nkulakaji (adi nayaaka kutachikila ha 19 nakushika ku 79) azatila dehi kudi kukaankila kweneni kuMicronesia. Erica wayili nakuzatila kuGuam mu 2006 henohu wudi nayaaka 19 yakusemuka, wahosheli chatiyañawu awa akwakukalakala adikita. Wahosheli nindi: “Kuzata wupayiniya mwiluña mwekala antu afwilaña kudiza chalala kwaletaña muzañalu nankashi. Namusakililaña nankashi Yehova chankwashiliyi kulonda nizatuku iwu mudimu. Himudimu wawuwahi!” Makonu, Erica watiyaña kuwaha kukalakala neyi payiniya wadimena kuEbeye haYitutu yaMarshall. Kafwampi kukalakela kwituña dacheñi hichuma chakala. Tutalenu kukala kusatu kwamonañawu antu anakuzatila kuMicronesia kulonda tumoni chomikañawu kukala kweniku.
Chihandilu. Simon wadiña nayaaka 22 chashikiliyi hachitutu chaPalau mu 2007, washikeneni dakwiluka nindi wakwatileña mali antesha chikupu kubadika akwatileñayi kwituña dawu kuEngland. Wahosheli nindi: “Nalekeli kulanda yuma yawusekiseki. Chayinu mpinji nalandaña hohu yakudya yakeñekaña, nawa nanyeñumokaña kulonda niwani kudi wuseya wapela. Neyi kudi chuma chinakisiki, nakeñakeñaña chikuñu chazatishawu dehi nawa nakeñaña muntu watela kunloñeshela.” Indi kupelesha chihandilu kwamukwashili ñahi? Simon wahosheli nindi: “Chankwashili kwiluka yuma yakeñekaña muchihandilu nichakuhanda namali antesha. Yehova nankwashi nankashi muyuma yayivulu. Hayaaka yitanu nayiyedi yinazatili munidi iluña, mpinji yejima nekalaña nayakudya nihakukama.” Chalala, Yehova wakwashaña antu apeleshaña chihandilu chawu muloña akeñaña kutwamijaku Wanta.—Mat. 6:32, 33.
Kwanuka antaña. Erica nindi: “Nadikunda chikupu nachisaka chami nawa nakameneneña nami chinatachika kuyanuka nikuzataña chiwahi wanyi mudimu wakushimwina.” Chumanyi cheliliyi hakudiloñesha? Wahosheli nindi, “Henohu kanda niyi, natañili yibaaba yayivulu muKaposhi Kakutalila yahosha hakwanuka antaña. Chumichi chankwashili kwiluka chakuumika iku kukala. Muchibaaba chimu, mama yawantu wamulejeli mwanindi wamumbanda chakamenañayi Yehova nindi, ‘Yehova nateli kukwakamena chiwahi chikupu kubadika chinukukwakamena.’ Iyi nsañu yankolesheli hama.” Hannah nanfumwindi Patrick azatilaña kuMajuro haYitutu yaMarshall. Hannah womikaña kukala kwakwanuka antaña jindi kuhitila mukudikunda nawamana kwindi niahelindi muchipompelu chawu. Wahosheli nindi: “Namusakililaña Yehova mpinji yejima hakunyinka amana kwami amukaayi kejima muloña niwena hichisaka chami. Neyi hiyankwashiluku, hinadi kutwesha kuzatila kwadiñi kukaankilaku.”
Kukwata amabwambu. Simon nindi, “Chiwashika kwituña dacheñi, yuma yejima yekala yambuka. Mpinji yikwawu chankalilaña kuhosha yuma yakusehesha antu chakwila antiyi mwinatalishi.” Erica nindi: “Hakusambila natiyileña neyi kwosi wadiña nakuñakamena, ilaña kutoñojoka chinenjilili dichi chuma chankwashili. Hinenjili nakuditiyisha kuwahaku, ilaña nenjili nakumuzatila chikupu Yehova.” Wahosheli cheñi nindi: “Chimwahitili mpinji, nakwatili amabwambu amawahi chikupu inalemesha.” Simon wazatili nañovu hakwila yadizi idimi dakuPalau, chumichi chamukwashili ‘kwikala wakasunuka’ nawana kwindi niahela amwiluña denidi. (2 Kor. 6:13) Amana kwetu amukeñeli muloña wadizili idimi dawu. Eñañi, neyi amana kwetu añinza niamwiluña denodu azatilaña hamu, wejima wawu ahetelañamu hakukwata wubwambu wawuwahi muchipompelu. Wulokwinyi wukwawu watambwilaña antu adihanaña namuchima wumu kuzatila kwiluña kudi kukaankila?
Kapostolu Pawulu wahosheli nindi: “Muntu wukukuwa yayivulu wakaañula nawa yayivulu.” (2 Kor. 9:6) Nshimbi yekela haniyi nsona yazatikaña nikudi antu azataña chikupu munyidimu yawu. Yumanyi yayiwahi ‘yaañulañawu yayivulu’ kuMicronesia?
KuMicronesia kuchidi antu amavulu anakukeña kudiza Bayibolu nawa munateli kumona antu chadizañawu nikuzatisha chalala chaMwizu daNzambi nikupapatishewa. Patrick naHannah niwena ayili nakushimwina kuAngaur, kachitutu kanyanya hekala antu 320. Chashimwininuwu hanichi chitutu hadi tukweji tuyedi, awanini mama yawantu wabula kusumbuka. Washikeneni kwiteja kudiza Bayibolu, chalala chamushikili chikupu hamuchima nawa wahimpili chihandilu chindi. Hannah nindi: “Mafuku ejima chitwamanisha kudiza, neyi hitukufunta kwitala hamakinga etu, twaditalileña nakuhosha netu: ‘Kusakililaku Yehova.’” Hannah wabombeleluhu nindi: “Neluka nami Yehova wadi kumukokola iwu mumbanda munjila yacheñi, ilaña muloña twayili nakuzatili kwadiña kukaankila kweneni, twawanini muntu wudi neyi mukoku, dichi twamukwashili kulonda yamwiluki Yehova. Ichi dichi chuma chasweja kuwaha chitwamweni muchihandilu chetu.” Erica wahosha nindi, “neyi wukukwasha muntu kumwiluka Yehova, wunateli kwikala namuzañalu chikupu.”
Mumatuña amavulu mudi kukaankila kweneni kwawakwakushimwina aWanta. Munateli kwikala hakachi kawantu ayaña nakushimwina kudi kukaankila? Mulombenu Yehova kulonda mwikali nampwila yakufwila kuzata chikupu mudimu wenu. Hanjekenu iyi nsañu nawaeluda amuchipompelu chenu, nkoñi wañinza hela nawantu ayili nakuzatila mwituña mwekala kukaankila. Neyi munatachiki dehi kudiloñesha, sonekelenu kasanji kamutayi katalaña odu iluña kulonda ayileji nsañu yayivulu.* Hadaha ninenu mukudibomba nawamana kwetu niahela, atwansi niakulumpi, ajiki niadisumbula adihanaña namuchima wumu nawa ekalaña namuzañalu ‘wakwaañula yayivulu.’
^ par. 17 Talenu chibaaba chinakwila nawu “Komana Munateli ‘Kuzambukila KuMasidoniya’?” muMudimu Wetu waWanta waAugust 2011.
“Muntu wakeña Nzambi, diyi elukawu kudi Nzambi.”—1 KOR. 8:3.
1. Shimunenu nsañu yamuBayibolu yamwekeshaña chadidimbiluwu antu jaNzambi amakwawu. (Talenu mwevulu wakutachikilahu.)
IFUKU dimu nantetemena, Kapristu Muneni Aroni wemeni muchisu chatabanaka yaYehova iku nakwati cheña chakwochela insensi. Kora niantu jindi 250 emeni kwakwihi nawa adiña nakumochela Yehova insensi, wejima wawu adiña nayeña yakwochela insensi. (Kuch. 16:16-18) Amwekeneña neyi wejima wawu adiña akwakudifukula aYehova ashinshika. Ilaña Aroni diyi wambukiluku, awa amakwawu adikañili muloña afwilileña mudimu wawupristu. (Kuch. 16:1-11) Adidimbili nakutoñojoka nawu Nzambi wukwiteja mulambu wawu. Kafwampi adiña nakumusawula hohu Yehova, muloña yena wamonaña nyichima yawantu nawa welukili nindi hiyanfwikiji.—Yere. 17:10.
2. Chumanyi chashimwiniyi Mosi chadimu, nawa mazu indi ashikijeweli?
2 Kafwampi Mosi washimwini chadimu nindi: “Kumadiki budidi Yehova wakamwekesha windi.” (Kuch. 16:5) Chalala Yehova wambwili akwakudifukula alala niakutwamba chelili ‘kesi kafumini kudi Yehova kanoñeshi Kora niamayala makulakaji ayedi namakumi atanu adiña nakulambula insensi.’ (Kuch. 16:35; 26:10) Ilaña Yehova wamupulwishili Aroni nawa chumichi chamwekesheli nawu diyi wadiña kapristu walala nawa mukwakudifukula walala waNzambi.—Tañenu 1 Akorinda 8:3.
3. (a) Kukalanyi kwamwekeni mumafuku akapostolu Pawulu? (b) Chakutalilahwinyi chemikiliyi Yehova kushankulu hakubabesha akwakudikaña?
3 Chuma chadifwanaku chamwekeni chimwahitili yaaka kwakwihi na 1,500 mumafuku akapostolu Pawulu. Antu amakwawu aditeneneña nawu hiyakwaKristu atachikili kutañisha nsañu yakutwamba; ilaña atwalekeluhu kwikala muchipompelu. Antu amakwawu amweneña awa akwakusekesha neyi chamweneñawu antu ejima amuchipompelu. Ilaña akwaKristu ashinshika adiña muwubanji muloña wanawa akwakusekesha. Awa atuñwidi avwalili yitembi yanyikoku atachikili ‘kukundula chikuhwelelu chawakwawu.’ (2 Tim. 2:16-18) Hela chochu, Yehova wadiña nakumona nawa Pawulu welukili Nzambi chayibabesheliyi akwakudikaña, Kora nialunda nindi, muyaaka yakunyima. Ichi tuhanjekenu hansañu yamuBayibolu yakuhayamisha kulonda twiluki yuma yitukudizilaku.
4. Pawulu wakuhweleleli chumanyi, nawa wamwekesheli ñahi chikuhwelelu chindi hakumusonekela Timotewu?
4 Pawulu welukili chikupu nindi Yehova welukaña antu adifukulaña muwunfwikiji, nawa wakuhweleleli nindi Yehova weluka antu Amwovwahilaña. Mazu amonenenuwu kumusonekela Timotewu amwekeshaña chuma chakuhweleleliyi Pawulu. Hanyima yakushimuna akwakusekesha chazeyesheleñawu chikuhwelelu chawantu amakwawu muchipompelu, Pawulu wasonekeli nindi: ‘Hakwila chikuku chaNzambi saña chakolela ngu-u, chikweti nsona jakwila nawu, Yehova weluka antu indi; nawu, Ejima akutena ijina daYehova afumi kuyuma yaheña.’—2 Tim. 2:18, 19.
5, 6. Nhoshelu yakwila nawu ‘chikuku chaNzambi chakola’ yazatishiliyi Pawulu yalemenadi, nawa iyi nhoshelu yatela yamukwashili ñahi Timotewu?
5 Indi mazu azatishiliyi Pawulu hakusoneka iyi nsona alemenadi? Nhoshelu yakwila nawu ‘chikuku chaNzambi chakola’ ayizatisha kamu hohu muBayibolu. Bayibolu yazatishaña izu dakwila nawu ‘chikuku’ hakutena yuma yashiyashana, kushilahu nimusumba waYerusalema waweni waIsarela wakushankulu. (Mas. 87:1, 2) Mudimu wazatañayi Yesu hakushikija nkeñelu yaYehova awesekeja nachikuku. (1 Kor. 3:11; 1 Pet. 2:6) Chumanyi chatoñojokeleñayi Pawulu hampinji yasonekeliyi nsañu ‘yachikuku chaNzambi chakola’?
6 Pawulu wateneni ‘chikuku chaNzambi chakola’ munsañu yoyimu mwateneniyi nimazu aMosi ahosha hadi Kora nialunda nindi ekala haKuchinda 16:5. Chakadi nikujina, Pawulu wateneni hachuma chamwekeni mumafuku aMosi kulonda yamukoleshi Timotewu nikumwanukisha nindi Yehova wukweti wuswa wakumona nikubabesha akwakudikaña. Akwakusekesha akañenyi kukañesha nkeñelu yaYehova muchipompelu neyi chochakañenyiyi Kora kushankulu. Pawulu halumbulwili chikupu mwatalisha ‘chikuku chaNzambi chakolaku.’ Ilaña, mazu azatishiliyi amukolesheli Timotewu kulonda yamukuhweleli chikupu Yehova.
7. Muloñadi wutunateli kukuhwelela chikupu netu Yehova wakazata yuma mukuloña nawa nakashinshi?
7 Nshimbi jaYehova jalema hijahimpañaku. Mukanda waMasamu 33:11 wahosha nawu: ‘Mwafukulañayi Yehova mwemanaña haya nyaka mbe-e, niyitoñojoka yamumuchima windi yakolaña kumakiñu ejima mwamba kavwalikilañawu antu.’ Nsona jikwawu jahosha hawanta waYehova, luwi lwasweja, kuloña, nikashinshi kindi nawu kahaya nyaka. (Kwid. 15:18; Mas. 106:1; 112:9; 117:2) Mukanda waMalaki 3:6 wahosha nawu: ‘Ami yami Yehova, hinabalumukañaku.’ Chochimu, hamukanda waYakoba 1:17 hahosha nawu Yehova ‘habalumukaña, hela kuhimpa neyi mwevulu washetumukañaku.’
8, 9. Chumanyi chitunateli kudizila ‘kunsona’ yekala muchakutalilahu chaPawulu?
8 Mazu asonekeliyi Pawulu ha 2 Timotewu 2:19 amwekeshaña chikuku hasonekawu mazu adi neyi nsona yasonekawu. Kushankulu, antu avulileña kusoneka nsona hachikuku chetala, hadaha akeñeleña kumwekesha mwiniitala hela wadituñili. Pawulu diyi nsoneki waBayibolu watachi kuzatisha ichi chakutalilahu.* Nsona yekala ‘hachikuku chaNzambi chakola’ yekala nanhoshelu jiyedi. Yatachi yahosha nawu, “Yehova weluka antu indi” nawa yamuchiyedi yahosha nawu, ‘Ejima akutena ijina daYehova afumi kuyuma yaheña.’ Chumichi chatwanukishaña nsañu yitwatañaña haKuchinda 16:5.—Tañenu.
9 Chumanyi chitukudizila ‘kunsona’ kutalisha hamazu asonekeliyi Pawulu? Antu jaNzambi eluka nawu nshimbi yaYehova yashindamena hayikuma yiyedi yalema yakwila nawu: (1) Yehova wakeña antu ashinshika, nawa (2) Yehova wahela antu elaña yuma yaheña. Indi iyi nsañu yinakundami ñahi kudi akwakusekesha muchipompelu?
10. Indi yuma yelileñawu akwakusekesha mumafuku aPawulu yaletesheli akwaKristu ashinshika kwiladi?
10 Hadaha, Timotewu niakwawu ashinshika adiña nakwakama hayuma yelileñawu akwakusekesha adiña muchipompelu. AkwaKristu amakwawu atela ahayamineña chabuliluwu kuyihaña ana antu muchipompelu. Antu ashinshika atela ahayamineña neyi chakwila Yehova welukili antu adiña ashinshika niakwakudifukula anfwikiji.—Yil. 20:29, 30.
11, 12. Indi nyikanda yaPawulu yakolesheli ñahi chikuhwelelu chaTimotewu?
11 Chakadi nikujina, nyikanda yaPawulu yakolesheli chikuhwelelu chaTimotewu muloña yamwanukishili chuma chamwekeni hampinji yamuyiñishiluwu Aroni washinshika. Ilaña Kora nfwikiji nialunda nindi ayisawili, ayikaanini nawa ayijahili. Kafwampi Pawulu wahosheleña nindi hela chakwila mukachi kawu mwadiña akwaKristu akutwamba, Yehova welukili antu indi neyi chayilukiliyi mumafuku aMosi.
12 Yehova hahimpañaku nawa tunateli kumukuhwelela. Wahela yuma yaheña nawa kumbidi wakababesha antu elaña yuma yaheña abulaña kubalumuka munyichima. Chineli Timotewu wadiña ‘nakutena ijina daYehova,’ amwanukishili nawu wateleleli kukaana yuma yaheña yelileñawu akwaKristu akutwamba.*
13. Chumanyi chitwatela kukuhwelela?
13 Anetu nawa tunateli kukolesha wulunda wetu naNzambi namazu aPawulu onenawu. Tachi, Yehova weluka chikupu nindi twekala ashinshika. Bayi neyi wakuminaña dakutwiluka hohuku. Ilaña, Yehova washa maana chikupu hadi antu jindi. Bayibolu yahosha nawu: “Mesu aYehova adi nakutalatala mwahita iseki dejima, kulonda akwashuku nañovu adi nanyichima yalala, yindi chikupu.” (2 Kushi. 16:9) Dichi tunateli kukuhwelela chikupu netu yuma yitwamukalakelaña Yehova ‘namuchima wutooka’ mwafumaña wuloku.—1 Tim. 1:5; 1 Kor. 15:58.
14. Kudifukula kwamuchidinyi kwahelayi Yehova?
14 Twazañalala cheñi hakwiluka netu Yehova wahela antu adifukulaña muwunfwikiji. Mesu indi “adi nakutalatala mwahita iseki dejima,” dichi nateli kumona antu abula kwikala “nanyichima yalala, yindi chikupu.” Mukanda waYishimu 3:32 wahosha nawu, ‘Yehova wahela muntu waheña,’ chidi neyi muntu wamwekeshaña kumesu awantu mumushikila nindi wovwahila ilaña kumbadi wavulumunaña. Hela chakwila muntu watama nateli kudimba antu hakapinji kantesha, Yehova wañovu yejima nawa waloña washimuna hatooka nindi “muntu wabutaña nyiloña yindi hakamona kuwahaku.”—Yish. 28:13; tañenu 1 Timotewu 5:24; Heb. 4:13.
15. Twatela kutondolwela chaakwinyi nawa muloñadi?
15 Antu jaYehova amavulu adifukulaña namuchima wutooka. Hichishimashima chacheni neyi muntu wamuchipompelu yatachika kudifukula muwunfwikiji mumushikila. Chineli chumichi chamwekeni mumafuku aMosi nimumafuku atachikili chipompelu chawakwaKristu, chinateli kumwekana nimakonu. (2 Tim. 3:1, 5) Hanu dinu, twatela kutachika kujinoka akwetu akwaKristu neyi chakwila ashinshika kudi Yehova? Inehi. Tukuluwañesha neyi tutachika kuyijinoka amana kwetu niahela. (Tañenu Aroma 14:10-12; 1 Akorinda 13:7.) Sweje-e dinu, neyi twikala nachaaku chakujinoka kashinshi kawakwetu muchipompelu, wulunda wetu naNzambi wukuzeya.
16. (a) Chumanyi chitwatela kwila wonsu wetu kulonda tubuli kwikala nanyichima yawunfwikiji? (b) Yumanyi yitwatela kudizila muchikasha chinakwila nawu ‘Desekenuña . . . Dishinshikenuña . . .’?
16 MukwaKristu wejima watela ‘kushinshika nyidimu yindi.’ (Ŋal. 6:4) Hamuloña wakubula kuwanina, tunateli kutachika kudifukula kudi Yehova muwunfwikiji chakubula kwiluka. (Heb. 3:12, 13) Dichi twatela kushinshika yuma yatuleñelaña kumukalakela Yehova mumpinji mumpinji. Tunateli kudihula netu: ‘Komana nadifukulaña kudi Yehova muloña namukeña nawa nakeñaña nami yekali nyuuli yami? Tahindi natoñojokaña hohu hankisu yinachiñejaña kudiluñisha muParadisa?’ (Chim. 4:11) Wejima wetu tunateli kuhetelamu neyi tushinshika nyidimu yetu nakuleka wunfwikiji wejima munyichima yetu.
17, 18. Muloñadi wutwatelela kudifukula kudi Yehova namuchima wutooka?
17 Twahetelañamu chikupu neyi tuzata nañovu kulonda tudifukuleña namuchima wutooka. Ñimbi yamasamu wahosheli nindi, “Nakooleki yenowu muntu akabula kwinkawu muloña wakuluwa kudi Yehova, hakweti makasu muspiritu yinduku.” (Mas. 32:2) Antu adifukulaña chakadi wunfwikiji munyichima yawu ekala namuzañalu nawa ekalaña nakuchiñeja kwakudiluñisha kumbidi.
18 Hampinji yatelela, Yehova wamba kasolola antu ejima elaña yuma yatama hela akoñaña nshidi kumbadi, nawa ‘wakambula muntu waloña nawatama, niwamukalakelaña Nzambi, niwabulaña kumukalakela.’ (Mal. 3:18) Chayinu mpinji twatela kukuhwelela chikupu netu “mesu aYehova atalaña antu aloña, nimatu indi atiyililaña chakulembelelawu.”—1 Pet. 3:12.
^ par. 8 Mukanda waChimwekeshu 21:14, wasonekeluwu henohu mwahita dehi yaaka yayivulu kufuma hamusonekeleluwu Timotewu nyikanda kudi Pawulu watena ‘malola achikuku’ 12 hasonekawu majina awapostolu 12.
^ par. 12 Chibaaba chinalondeluhu chinakushimuna chitwatela kumwimbujola Yehova hakukaana yuma yaheña.
‘Ejima akutena ijina daYehova afumi kuyuma yaheña.’—2 TIM. 2:19.
1. Chumanyi chitwalemesha mukudifukula kwetu?
MWAMONAHU dehi ijina daYehova anadisoneki hamatala amavulu hela hayuma yekalaña mwitala dakuhembela yuma yakushankulu? Chakadi nikujina, mwashiluku muchima nankashi nawa mwatiyili kuwaha. Kafwampi, twalemesha ijina daNzambi mukudifukula kwetu, muloña tudi aYinsahu jaYehova. Mukaayi kejima mwosi izanvu dawantu dalemesha ijina daNzambi neyi etuku. Chineli tukweti kukooleka kwakututena hejina daNzambi, twatela kwila yuma yaletaña kalemesha hejina dindi.
2. Twatela kwiladi chineli tukweti kukooleka kwakututena hejina daNzambi?
2 Bayi neyi twekalaña nawuselewa waYehova kuhitila mukuzatisha ijina daNzambuku. Twatela kwila yuma yesekana nanshimbi jindi jajiwahi. Diwu muloña watwanukishaña Bayibolu nawu antu jaYehova atela ‘kwambuka kuyuma yatama.’ (Mas. 34:14) Kapostolu Pawulu washimwini ilu lushimbi hampinji yasonekeliyi nindi: ‘Ejima akutena ijina daYehova afumi kuyuma yaheña.’ (Tañenu 2 Timotewu 2:19.) Chineli twekala aYinsahu jindi, antu atwiluka nawu twatenaña ijina daYehova. Hanu dinu, twatela kufuma ñahi kuyuma yaheña?
3, 4. Nsonanyi yakalila antu adiza chikupu Bayibolu, nawa muloñadi?
3 Shinshikenu Nsona hafumini mazu aPawulu ekala ha 2 Timotewu 2:19. Iyi nsona yatena ‘chikuku chaNzambi chakola’ nawa yashimuna cheñi yuma yiyedi yasonekawu hachikuku. Nsañu yatachi yakwila nawu, “Yehova weluka antu indi,” chakadi nikujina awa mazu afuma haKuchinda 16:5. (Talenu chibaaba chinafumuhu.) Nsañu yamuchiyedi yakwila nawu, ‘Ejima akutena ijina daYehova afumi kuyuma yaheña,’ himazu ayikalila antu adiza chikupu Bayibolu. Muloñadi?
4 Mazu azatishiliyi Pawulu amwekeshaña nawu wayifumishili mumukanda wacheñi. Ilaña chamwekana neyi muNyikanda yachiHeberu mwosi nsona hafumishiliyi Pawulu iyi nsañu. Indi kapostolu wateneneñadi chahosheliyi nindi: ‘Ejima akutena ijina daYehova afumi kuyuma yaheña’? Nsañu yasambililiyi kuhosha Pawulu wayifumishili mumukanda waKuchinda kapetulu 16 mwashimunawu nsañu yakudikaña kwaKora. Komana nsañu yamuchiyedi niyena yadifwana nansañu yakundama kukudikaña kwaKora?
5-7. Chumanyi chamwekeni mumafuku aMosi chamwekeshaña hafumini mazu aPawulu asonekawu ha 2 Timotewu 2:19? (Talenu mwevulu wakutachikilahu.)
5 Bayibolu yahosha nawu Datani niAbirami anyana kaEliyabi azatilili hamu naKora nakwikala anlomboli awantu adikañileña naMosi niAroni. (Kuch. 16:1-5) Adiña nakumusawula Mosi hamesu awantu nawa akaanini nawu Nzambi hamutondeli kwikala nyuuluku. Ana akwakudikaña atwalekeluhu kushakama nawantu jaYehova nawa aleteli wufwinda hadi antu ashinshika. Chashikili ifuku daYehova dakwambula akwakudifukula ashinshika nawakwakudikaña, Nzambi waheni nshimbi yatiyakana.
6 Bayibolu yahosha nawu: “Yehova wahosheli naMosi, nindi, Hoshaku nachipompelu, neyi, Oku kutabanaka yaKora, naDatani, naAbirami, fumenuku. Mosi wanyamukili, wayili kudi aDatani naAbirami. Akulumpi awaIsarela amulondeleli. Wahosheli nachipompelu, nindi, Fumenu mwani, kumatenti anawa mayala atama, bayi mukwata kuyuma yawuku, mwakenza kanoñela kumu nanshidi jawu jejima. Afuma nikutabanaka yaKora, naDatani, naAbirami, mwa-mwa.” (Kuch. 16:23-27) Dichi Yehova wajahili ana akwakudikaña ejima. Kwambukaku, akwakudifukula ashinshika chelili afuminuku, akaanini yuma yaheña nawa ayijahili wanyi.
7 Yehova welukaña jekala munyichima yawantu! Weluka antu indi ashinshika. Hela chochu, antu jindi ashinshika afuukwiluhu kudambula nawantu atama. Chidi neyi Pawulu wateneneña nsañu yekala haKuchinda 16:5, 23-27 hampinji yasonekeliyi nindi: ‘Ejima akutena ijina daYehova afumi kuyuma yaheña.’ Iyi nsañu yinesekani namazu ahosheliyi Pawulu nindi: “Yehova weluka antu indi.”—2 Tim. 2:19.
8. Muloñadi chitwatelela kwikala ashinshika kubadika kutena hohu ijina daYehova hela kwikala muchipompelu chawakwaKristu?
8 Pawulu wahosheli hansañu yamwekeni mumafuku aMosi kulonda yamwanukishi Timotewu nindi chalema nankashi kufuukulahu chiwahi hakwila yahembi wulunda windi naYehova. AkwaKristu ateleleli kwikala ashinshika kubadika kwikala hohu muchipompelu, neyi chateleleluwu antu jaNzambi ashinshika amumafuku aMosi kuzata nañovu kubadika kutambika hohu hejina daYehova. Akwakudifukula ashinshika atela kufuukulahu kufuma kuyuma yaheña. Chumanyi chateleleli kwilayi Timotewu? Indi antu jaYehova amakonu anateli kuhetelamu ñahi mukufumba kwaPawulu kwonenawu?
9. Indi “kwihujola kwawusupi kwakadi maana” kwaluwañesheli ñahi chipompelu chawakwaKristu chakushankulu?
9 Mwizu daNzambi mwekala kufumba kwahosha hanyitapu yayuma yaheña yatela kukaanawu akwaKristu. Chakutalilahu, hamavasi anyeñumuka 2 Timotewu 2:19, Pawulu wamulejeli Timotewu nindi ‘bayi mufwilaña ntadi yamazuku’ nawa nindi ‘tondolwelaku kubobola kwamukunkulwayi.’ (Tañenu 2 Timotewu 2:14, 16, 23.) Antu amakwawu amuchipompelu adiña nakutañisha ntañishilu yawakwakusekesha. Amakwawu niwena adiña nakutañisha nsañu yaleteleña ntadi. Hela chakwila iyi nsañu hiyadiña yambuka nantañishilu yamuBayiboluku, yumiyi yaleteleña chaambu. Nsañu yeniyi yaleteli kubobola nikutadeka hamazu, nawa yaleteli kukala muchipompelu. Dihu hafumini Pawulu yakonkomweni hakulema ‘kwakuleka kwihujola kwawusupi kwakadi maana.’
10. Chumanyi chitwatela kwila neyi tuwana akwakusekesha?
10 Makonu, antu jaYehova hiyavula kuwana akwakusekesha mukachi kachipompeluku. Hela chochu, neyi tuwana ntañishilu yabula kwikala muBayibolu kudi kwejima, twatela kuyikaana. Hiwusupi neyi tutachika kutadeka nawakwakusekesha chili mesu namesu, kwakula nsañu yahaIntaneti hela njila yidi yejima yakuhanjekelamu. Hela chakwila tunakufwila kumukwasha muntu, kwesekeja nansañu yamuNsona yitunahanjekuhu, chikwikala chaluwa neyi tuhanjeka nindi. Ilaña, chineli tudi antu jaYehova, twatondolwelaña chikupu akwakusekesha.
11. Chumanyi chinateli kuleta “kwihujola kwawusupi,” nawa aeluda akwaKristu anateli kwimika ñahi chakutalilahu chachiwahi?
11 Kubombela hadi akwakusekesha, kwekala yuma yikwawu yinateli kuluwañesha kuwunda kwekala muchipompelu. Chakutalilahu, yitoñojoka yambukaku kutalisha hayisela yinateli kwikala “kwihujola kwawusupi kwakadi maana.” Ilaña neyi antu amakwawu anakuleja akwawu kuhema yisela yafumpaña nshimbi jaYehova jajiwahi, aeluda akwaKristu hiyatela kudiwula yililu yamuchidiwu muloña wakutondolwela hohu ntaduku. (Mas. 11:5; Efwes. 5:3-5) Hela chochu, aeluda bayi alejaña antu kulonda alondeleña yitoñojoka yawuku. Alondelaña chikupu kufumba kwamuBayibolu kwayinkawu ankoñi akwaKristu kwakwila nawu: “Biñenu mukanka wanyikoku yaNzambi wudi mukachi kenu, . . . bayi nakulonda kuheta kwatamaku, chiña namuchima wakukeñamu; bayi nakwikala anyanta anawa ayishililuwu kuhembaku, chiña nakwikala akutalilahu anyikoku.”—1 Pet. 5:2, 3; tañenu 2 Akorinda 1:24.
12, 13. (a) Indi aYinsahu jaYehova afuukulañahu ñahi hayisela, nawa nshimbinyi yamuBayibolu yalondelañawu? (b) Indi nshimbi yitunahanjeki muparakalafu 12 yakundama ñahi kuyuma yahalwetu yashiyashana?
12 Munsañu yayisela, kuloñesha kwetu hikwashinshikaña jifilimu, yisela yahavidiyo, nyikanda hela tumina kulonda ashimuni yimu yidihi yitwatela kutondolwelaku. Muloñadi? Bayibolu yakoleshaña antu ejima kufumba ‘yitoñojoka yawu kulonda ambuleña yayiwahi nayatama.’ (Heb. 5:14) MuBayibolu mwekala nshimbi jinateli kumukwasha mukwaKristu kusakula yisela yatelela. Muyuma yejima yamuchihandilu chetu, twafwilaña “kushinshika yuma yamutiyishaña Mwanta kuwaha.” (Efwes. 5:9) Bayibolu yatañishaña nawu nyitu yayisaka yatela kwikala nawuswa kulonda atwesheña kufuukulahu nawu yisela yikwawu hiyatelela kwikala mwitala dawuku.*—1 Kor. 11:3; Efwes. 6:1-4.
13 Nshimbi jamuBayibolu jitunahanjeki hewulu hijakundama hakutonda yisela hohuku. Chatoñojokañawu antu hayakuvwala nikudiwahisha, nsañu yayikatu niyakudya niyuma yikwawu yahalwetu yinateli kuleta ntadi. Dichi neyi kwosi muntu wunamotoki nshimbi yamuBayibolu, chikuwaha neyi antu jaYehova aleka kutadeka hansañu yamuchidiwu, “nduñu yaMwanta, chinjila kufwila ntadi, chiña ekali wamwovu nawantu ejima, wukweti kashinshi kakuleja akwawu, ekali mukwakutiyilila akwawu.”—2 Tim. 2:24.
14. Chakutalilahwinyi chazatishiliyi Pawulu hakumwekesha kulema kwakutondolwela kudikunda nawantu atama?
14 Munjilanyi yikwawu munateleli antu ‘atenaña ijina daYehova kufuma kuyuma yaheña’? Neyi aleka kudikunda nawantu elaña yuma yaheña. Chalema muloña Pawulu chahosheliyi hachakutalilahu ‘chachikuku chaNzambi chakola,’ wahosheli cheñi hachakutalilahu chikwawu. Wasonekeli nsañu ‘yetala deneni’ nindi “himwekalaña nsaba jawuru nasiliva hohuku, mwekalaña nawa janyitondu namawumba; jikwawu jampuhu, jikwawu jakadi mpuhu.” (2 Tim. 2:20, 21) Kufumahu wakonkomweneni akwaKristu “kuditookesha nakwambuka” kunsaba yazatishañawu kuyuma ‘yakadi mpuhu.’
15, 16. Tunateli kudizila kwodi kuchakutalilahu ‘chetala deneni’?
15 Indi ichi chakutalilahu chalumbulukadi? Pawulu wafwanishili chipompelu chawakwaKristu ‘netala deneni’ nawa antu amuchipompelu wayifwanishili ‘nansaba,’ hela yuma yamwitala. Yuma yikwawu yekala mwitala yinateli kutama nayuma yafwana chili majilu. Mwiniitala nateli kwambula yuma yamuchidiwu kuyuma yitooka, chidi neyi yuma yazatishañayi hakuteleka.
16 Chochimu, antu jaYehova makonu anakufwila kwikala ashinshika muchihandilu chawu, atela kwambuka kudi antu amuchipompelu atwalekañahu kudiwula nshimbi jaYehova. (Tañenu 1 Akorinda 15:33.) Neyi twambuka kudi antu amakwawu amukachi kachipompelu, twatela ‘kwambuka’ chikupu kudi antu abula kwikala muchipompelu, amavulu ‘hiyakwakufwila mali, abulaña kwovwahila anvwali jawu, abula kujila, akakutuñula akwawu, asweja kuzuwa, abulaña kukeña yayiwahi, anfukeji, akeñaña yakuditiyisha aweni kuwaha, kukeña Nzambi nehi.’—2 Tim. 3:1-5.
17. Indi aIsarela ashinshika amwovwahilili ñahi chikupu Yehova?
17 MuBayibolu ashimunamu chuma chafuukwiluwu aIsarela chayilejeluwu nawu “Oku kutabanaka yaKora, naDatani, naAbirami, fumenuku.” Bayibolu yahosha nawu ‘afuminuku hohenohu.’ (Kuch. 16:24, 27) Hiyajinokeli hela kushintajalaku. Bayibolu yashimuna cheñi nawu ovwahililili chikupu. ‘Afumini kutubadi twejima.’ Antu ashinshika hiyakeñeleña kusha wumi wawu hakatoñaku. Ovwahililili namuchima wejima. Atondeluhu kumwovwahila Yehova nakudikaña nawantu atama. Chumanyi chitunateli kudizila kunichi chakutalilahu?
18. Pawulu watalishili mudihi chamufumbiliyi Timotewu nindi ‘yatemuki kufwila kwatama kwawukwenzi’?
18 Hakwila nawu tuhembi wubwambu wetu naYehova, twatela kuzata mukunyakashana nikufuukulahu chiwahi. Ichi chinesekani namazu aPawulu amufumbiliyi Timotewu akwila nawu, ‘Temukaku kufwila kwatama kwawukwenzi.’ (2 Tim. 2:22) Hayina mpinji, Timotewu wadiña wakula dehi, hadaha wadiña muyaaka yamuma 30. Hela chochu, niakulumpi ekalaña nayitoñojoka yawusupi ‘yakufwila kwatama kwawukwenzi.’ Timotewu wateleleli ‘kutemuka’ neyi amona kukala kwamuchidiwu. Munjila yikwawu, Timotewu wateleleli ‘kufuma kuyuma yaheña.’ Yesu washimwini mazu wowamu chahosheliyi nindi: “Neyi disu deyi dakudimbwishaña ditubuli, wudinatili kwakulehi naneyi.” (Mat. 18:9) Makonu, akwaKristu ovwahilaña iku kufumba afuukulañahu chiwahi chakadi kushintajala neyi amona yuma yinateli kuzeyesha chikuhwelelu chawu.
19. Indi antu amakwawu afuukulahu ñahi kuhemba wulunda wawu naYehova makonu?
19 Amakwawu aswejeleña kunwa walwa henohu kanda ekali aYinsahu, ichi afuukulahu kuleka kunwa walwa. Amakwawu aleka yisela yikwawu yabula kwikala yatama muloña hiyakeñaña yiyileñeli kwikala nayitoñojoka yatamaku. (Mas. 101:3) Chakutalilahu, henohu kanda yekali Chinsahu, mana kwetu wumu wayileña nakuhañana kuyidika kwelileñawu yuma yatama. Ilaña chadiziliyi chalala, waleka chikupu kuhañana hela tuhu hayidika yawaYinsahu muloña hakeñaña kusañumuna yitoñojoka yatama yakunyimaku. Kafwampi, akwaKristu hiyayikaanisha chikupu kunwa walwa, kuhañana hela kwila yuma yikwawu yabula kutamaku. Hela chochu, wejima wetu twatela kwila yuma yatela kuhemba wulunda wetu naYehova.
20. Hela chakwila ‘kufuma kuyuma yaheña’ chapela wanyi, chumanyi chatukundejaña?
20 Twatela kwila yuma yikuleta kalemesha hejina daNzambi, muloña tukweti kukooleka kwakututena hejina dindi. Twatela ‘kufuma kuyuma yaheña’ ‘nikwambuka kuyuma yatama.’ (Mas. 34:14) Hela chochu, kwila mwenimu hichuma chapelaku. Ilaña twazañalalaña hakwiluka netu Yehova wakeña “antu indi” ovwahilaña nshimbi jindi jaloña.—2 Tim. 2:19; tañenu 2 Kushindulula 16:9a.
^ par. 12 Talenu ha jw.org chibaaba chinakwila nawu “Do You Ban Certain Movies, Books, or Songs?” hamuntu wunakwila nawu ABOUT US > FREQUENTLY ASKED QUESTIONS.
NSAÑU YACHIHANDILU
TATA wavwalikilili muGraz, Austria, mu 1899, hampinji yatachikili Njita Yakaayi Yatachi, wachidiña kansi. Dichi amukakejeli kwiñila wushidika muGerman chatachikili tuhu Njita Yakaayi Yamuchiyedi mu 1939. Wafwili mu 1943 hampinji yalwileñawu muRussia. Chawushona, nafwishili tata yami henohu nidi hohu kwakwihi nayaaka yiyedi yakusemuka. Hinamwilukili tataku, dichi natoñeleña nankashi nami kachi nadiñi natata, sweje-e chinamweneña atwansi amavulu hashikola adiñi nawatata jawu. Kudiza hadi Tata yetu wamwiwulu, Tata wabadika, wabulaña kufwa chankundejeli hinachidiñi kampululu.
Chinadiñi nayaaka yitanu nayiyedi, neñilili mwizanvu dawatwansi datenañawu nawu Boy Scouts (Atwansi aSikawuti). Atwansi aSikawuti hizanvu dekala mukaayi kejima datachikiluwu muGreat Britain mu 1908, kudi mukulumpi wawamashidika wakuBritain wejina daRobert Stephenson Smyth Baden-Powell. Mu 1916 watachikili cheñi izanvu datenañawu nawu Wolf Cubs (hela Cub yawaScouts) dawatwansi anyanya awamayala amuyaaka yami.
Natiyileña kuwaha kuya nakuteeka mumasaña kunsa yamulungu, kukama mumatenti, kuvwala yunifomu nikunyeñumoka mumusululu iku ñoma yinakuvuma. Sweje-e dinu, nadiluñishileña kwikala hamu nawaSikawuti amakwawu kushilahu nikwimba iku tunashakami kukesi namelela nikuhema yisela mumatahu. Twadizileña cheñi yuma yayivulu hayileñaleña yaletesheli kuhameka nyidimu yañovu yaNleñi yetu.
Atwansi aSikawuti ayikoleshaña kwila chuma chachiwahi mafuku ejima. Ilu dilu lushimbi lwawu. Twadimushileña namazu akwila nawu “Diloñeshi Mpinji Yejima.” Chumichi chantiyishileña kuwaha. Mwizanvu detu dawatwansi awamayala akubadika nkulakaji, amakwawu adiña aKatolika, amakwawu aProtestanti wumu wadiña mukwaBuddha.
Kufuma tuhu mu 1920, aSikawuti akufuma kumatuña amavulu apompaña hamu chimwahita yaaka yantesha. Nayili kuKupompa kwawaSikawuti kwamuKaayi Kejima kwamunaambala 7 kwadiñi muBad Ischl, Austria, muAugust 1951, niKupompa kukwawu kwamunaambala 9 kwadiñi muSutton Park, kwakwihi naBirmingham, England, muAugust 1957. Hakupompa kwamu 1957, kwapompeli aSikawuti akushika ku 33,000 afumini kumatuña 85. Antu akushika ku 750,000 enjili nakututala, kushilahu Mwanta waMumbanda Elizabeth wakuEngland. Namweni neyi kwiji hiyamana kwami amukaayi kejima. Nelukili wanyi nami keña nikali hakachi kawamana kwetu amukaayi kejima amawahi, antu amukeña Nzambi.
Mu 1958 mukakweji kaMarch indi kwiji muApril, nadiña kwakwihi nakumanisha kudiza mudimu wakuhana yakudya haGrand Hotel Wiesler yamuGraz, Austria. Haniyi hotelu, mukwetu wutwazatileña nindi wadiñi mukulumpi wawakwakuteleka wejina daRudolf Tschiggerl wanshimwinini wunsahu wakukoolekela. Diyi mpinji yatachi yinatiyili nsañu yalala. Wasambilili kuhosha hantañishilu Yawanzambi Asatu nindi hintañishilu yamuBayibolu wanyi. Namulejeli nami hintañishilu yamuBayibolu nawa nami watwambileña. Namukeñeli mukwetu nawa nakeñeleña kumushinjila nami yafunti muChechi yaKatolika.
Rudolf, itwateneneña netu Rudi, wakeñeleña kunyika Bayibolu. Namulejeli nami chiña yanyinki Bayibolu yaKatolika. Natachikili kuyitaña nawa Rudi washilumu nitilakiti yasonekeluwu kudi aWatchtower Society. Iyi tilakiti nayikeñeli wanyi muloña natoñojokeleña nami hadaha anayisoneki chakwila yitiyakani neyi nsañu yalala komana nehi. Hela chochu, netejeli kuhanjeka nindi hansañu yamuBayibolu. Rudi wadiña nakashinshi muloña hanyinkeluhu mukanda wudi wejimaku. Hadi tukweji tusatu, twahanjekeleña hansañu yambokamboka yamuBayibolu nawa kakavulu twahanjikileña kushika niwufuku.
Chinamanishili kudiza mudimu wami hahotelu yamumbaka yetu yaGraz, mama wantemesheli kushikola yeneni yatalaña nsañu jamahotelu. Dichi nayili kuBad Hofgastein, mumbaka yekala muchinekineki chaAlps, kwadiña iyi shikola. Iyi shikola yazatileña hamu naGrand Hotel muBad Hofgastein, nawa mpinji yikwawu nayileña nakuzatila kuhotelu kulonda nilukishi mudimu wunadizileña mushikola.
Rudi watemesheli keyala yami yayiha kukasanji kamutayi kuVienna, nawa mutayi walejeli ahela ayedi amishonali kuñendela, Ilse Unterdörfer naElfriede Löhr. Ifuku dimu mukwakutambwila enyi hahotelu wantambikili nindi, kunenzi ambanda ayedi adi hanzi mumotoka nawa anakukeña kuhosha naneyi. Nahayamini muloña nayilukili wanyi. Ilaña nedikili nakudimona nawu. Chimwahitili mafuku, nelukili nami akalakeli neyi akwakutwala nyikanda awaYinsahu mpinji yayulileñawu aNazi muGermany halekesheluwu mudimu wakushimwina henohu Njita Yakaayi Yamuchiyedi kanda yitachiki. Henohu njita kanda yitachiki, ayikwatili kudi atupokola amuGerman azataña mukuswamujoka (Gestapo) nawa ayitwalili muchilombu chakuyandishila kuLichtenburg. Hampinji yanjita ayitwalili kuchilombu chakuRavensbrück, kwakwihi naBerlin.
Awa ahela adiña muyaaka neyi yamama yami, dichi nayilemesheleña. Hinakeñeleña kuyimanishila mpinji yawu kuhitila mukuhanjeka nawuku, chakwila chimukuhita nyilungu hela tukweji hinukuyileja nami inakukeña kutwalekahu kudiza wanyi. Dichi nayilejeli nami anleteli jinsona jahosha hantañishilu yawaKatolika yakwila nawu kapostolu Petulu diyi popu watachi nawa apopu amakwawu ayinkaña ñovu kudi yena. Nayilejeli nami nakatwala jinsona kudi kapristu wetu kulonda nakahanjeki nindi. Natoñojokeli nami chinakahanjeka nindi nakeluka anakuhosha chalala.
A Katolika akuRoma atañishaña nawu Petulu diyi popu watachi nawa apopu amakwawu ayinkaña ñovu kudi yena nawa aswanaña chakadi wakuyikañesha. (Chechi yalumbululaña mwaluwa mazu aYesu ekala haMatewu 16:18, 19.) Chechi yaKatolika yahoshaña cheñi nawu popu, atenañawu nawu Tata Wajila watwambaña wanyi neyi nakuhosha hansañu yantañishilu. Nakuhweleleli chumichi nawa natoñojokelaña nami popu wabulaña kutwamba hansañu yantañishilu wahosha nindi ntañishilu Yawanzambi Asatu yalala, dikwila nawu yalala. Ilaña neyi watwambaña, nintañishilu niyena yakutwamba. Dichi chaleñela aKatolika amavulu kumona ntañishilu yakwila nawu Petulu diyi popu watachi nawa apopu amakwawu ayinkaña ñovu kudi yena nawu yalema chikupu, muloña ntañishilu yawaKatolika yalala hela yakutwamba yashindamena henaha.
Chinayili kudi kapristu, wakañenyi kwakula malwihu ami, ilaña wanyinkeli mukanda wahosha hantañishilu yawaKatolika yakwila nawu Petulu diyi popu watachi. Nawusendeli kwitala nakutaña neyi chanlejeliyi, nawa nafuntili nakumwihula malwihu amavulu. Nkumininaku, chineli kapristu wakañenyi kwakula malwihu ami, wahosheli nindi: “Hinukutwesha kukushinjilaku, aneyi nawa hiwukutwesha kunshinjilaku. . . . Wendi chiwahi!” Hakeñeli cheñi kuhanjeka nanamuku.
Haniyi mpinji, netejeli kudiza Bayibolu namuhela Ilse niElfriede. Andizishili yuma yayivulu hadi Tata walala Wajila wamwiwulu, Yehova Nzambi. (Yow. 17:11) Munidi iluña himwadiña chipompeluku, dichi awa ahela ayedi adiña nakulombola kupompa mwitala dachisaka chadiña nampwila yakudiza. Mwapompeleña hohu antu antesha. Ahela ahanineña jimpanji jahakupompa muwuyedi wawu muloña hikwadiña mana kwetu wapapatishewa wateleleli kulombolaku. Kwenjileña mana kwetu kufuma kwacheñi nakuhana mpanji yawantu amavulu mwiluña dakufwetela mumpinji mumpinji.
Ilse niElfriede atachikili kundizisha Bayibolu muOctober 1958, nawa napapatisheweli muJanuary 1959 chimwahitili tukweji tusatu. Henohu kanda nipapatishewi, nayihwili neyi natela kuya nawu mumudimu wakushimwina kwitala nikwitala kulonda nimoni chazatañawu mudimu wakushimwina. (Yil. 20:20) Chinamanishili kushimwina nawu katachi, nayilombeli nami anyinki iluña dami dakushimwinamu. Anyikeli mukala wumu nawu nishimwineñamu, nawa nayileña nakushimwina kwitala nikwitala nkawami nikufuntila kudi antu amwekesheleña mpwila. Mana kwetu watachi inazatili nindi mumudimu wakwitala nikwitala wadiña nkoñi wañinza, nawa watwendeleleli chimwahitili mafuku.
Mu 1960, chinamanishili kudiza shikola yahotelu, nafuntili kumukala nami nikwashi antaña jami kulonda adizi chalala chamuBayibolu. Hela chakwila kwosi niwumu wadiza chalala niyinu mpinji, ilaña amakwawu amwekeshaña mpwila.
Mu 1961 kasanji kamutayi katemesheli nyikanda kuyipompelu kulonda akoleshi ana kwetu niahela kutoñojoka hamudimu wawupayiniya. Nadiña mujiki wakola kumujimba, dichi natoñojokeli nami kwosi chuma chikunkañesha kuzata wupayiniya. Namwihwili nkoñi wañinza, Kurt Kuhn, kulonda nitiyi chikuhoshayi kutalisha hakuzata mudimu wakumujimba hatukweji twantesha kulonda nilandi motoka wakuzatisha mumudimu wawupayiniya. Wahosheli nindidi? Nindi, “Komana Yesu niapostolu akeñeleña motoka kulonda azati mudimu wampinji yejima?” Chumichi chankwashili! Nafuukwiluhu kutachika wupayiniya chakadi kumba mpinji. Ilaña chineli nazatileña maora 72 mulungu nimulungu mulesitilanti yamuhotelu, nasambilili kuhimpa yuma yikwawu.
Namwihwili mukulumpi wamudimu neyi chakwila wukuñiteja kuzataña maora 60. Wetejeli nawa wanfweteleña nfwetu yoyimu. Chimwahitili mpinji yantesha, namulombeli neyi natela kuzataña maora 48 hamulungu nimulungu. Wetejeli cheñi nawa wanfweteleña nfwetu yoyimu. Nalombeli cheñi nami añiteji nizateña hohu maora 36 mulungu nimulungu chili maora 6 hamafu 6, añitejeli. Chuma chakuhayamisha chakwila nawu, wanfweteleña nfwetu yoyimu! Chamwekeni neyi mukulumpi wami wanyidimu hakeñeleña nindi nileki mudimuku. Chumichi chankwashili kutachika wupayiniya wampinji yejima. Hayina mpinji apayiniya azatileña maora 100 hakakweji.
Chimwahitili tukweji tuwana, antondeli wupayiniya wadimena nikwikala nkoñi wachipompelu, muchipompelu chanyanya chamumbaka yaSpittal an der Drau. Hayaaka yakunyima, apayiniya adimena azatileña maora 150 hakakweji. Hikwadiña mukwetu payiniyaku, ilaña nalemesheli chikupu wukwashu wunatambwilileña kudi muhela wejina daGertrude Lobner, wakalakeleña neyi nkoñi wachipompelu wakwashileña.*
Mu 1963, antondeli kwikala nkoñi wañinza. Mpinji yikwawu nazatishileña masuwa kufuma kuchipompelu chimu nakuya kuchipompelu chikwawu iku nasendi mapakumuna alema. Amana kwetu amavulu hiyadiñi nanyotokaku, dichi hikwadiñi watelela kunsenda hachiteshenuku. Hinakeñeleña “kudimwekeshaku,” dichi chatela nikandami takisi yakuntwala kumatala kunashikeneneña, nendeleña hamaseki.
Mu 1965, henohu nichidi mujiki, antambikili kuShikola yaGileyadi yamunaambala 41. Akwetu akashikola amavulu adiña ajiki. Chuma chanhayamishili chikupu chakwila nawu, chitwamanishili shikola antemesheli cheñi kwituña detu kuAustria nakutwalekahu namudimu wawunkoñi wañinza. Hela chochu, henohu kanda nifumi kuUnited States, anlejeli kuzata nankoñi wañinza hadi nyilungu yiwana. Nasakililili chikupu hakuzata hamu namana kwetu Anthony Conte, wukweti kukeña nawa wakeñeli mudimu windi wakushimwina nawa wawuzatileña chiwahi. Twazatilili hamu mumbaka yaNew York mwiluña daCornwall.
Chinafuntili kuAustria, anyinkeli kuzatila muñinza munawanini muhela walubanji wejina daTove Merete wadiña mujiki. Wakulilili muchalala kufuma hampinji yadiñiyi nayaaka yitanu yakuvwalika. Neyi amana kwetu atwihula chitwadimweni, twakulaña nakusenseka netu, “Kasanji kamutayi dikaloñesheli hakwila tudiwani.” Twadisumbwili chimwahitili chaaka chimu muApril 1967, nawa atwitejeli kutwalekahu mumudimu wakwenda.
Chimwahitili chaaka chimu kufuma hitwadisumbwili, nelukili nami Yehova wantondeli kwikala mwanindi wakuspiritu hamuloña waluwi lwindi lwasweja. Dichi natachikili wulunda wadimena natata yami wamwiwulu hamu nawantu ejima atenawu hamukanda waAroma 8:15, ‘atambikaña: Abba, Tata!’
Twatwalekeluhu kuzata mudimu wawunkoñi wañinza niwankambi namwinikwami Merete kushika nimu 1976. Mpinji yikwawu muchilaaka chamashika twakamineña mutupeka mutuuta nankashi. Ifuku dimu chitwahindukili, twawanini mwemba wunadikwati namayimakanza kunyitu. Dichi twafukwiluhu kusendaña kadikina kamalayiti kakutatisha nachu mukapeka neyi kunatuuti nawufuku. Kumaluña amakwawu nyisalanyi yadiña hanji, dichi neyi tunakukeña kuyaku nawufuku, twahitileña mumayimakanza. Hitwadiña netala dankoñi wañinzaku, dichi haChimu chanyilungu yejima twashakamineña mumatala mwatutambwilileñawu hakuzatila ochu chipompelu munowu mulungu. HaChiyedi nantetemena twayileña kuchipompelu chikwawu.
Nidi namuzañalu wakuhosha nami iñodami inakeña nankwashi chikupu hadi yaaka yayivulu. Wakeña kushimwina chikupu, nawa kanda nimukolesheñahu dehi nami yayi nakushimwina. Wakeña cheñi amabwambu jindi nawa wakamenaña antu amakwawu. Chumichi chankwashaña nankashi.
Mu 1976 atutambikili kuya nakuzatila kukasanji kamutayi kuAustria muVienna, nawa antondeli kwikala membala waKometi yaMutayi. Hayina mpinji mutayi wakuAustria diwu wadiñi nakutala mudimu wakumatuña amavulu akuMusela waEurope nawa watwalileña nyikanda mukuswamujoka kunawa matuña. Mana kwetu Jürgen Rundel diyi wadiñi nakulombola iwu mudimu nawa wadiña nakashinshi chikupu. Nadiñi nakukooleka kwakuzatila hamu nindi nawa chimwahitili mpinji anyinkeli kutala mudimu wakutuntulula mumadimi ikumi akuMusela waEurope. Mana kwetu Jürgen niñodindi Gertrude, anatwalekuhu kuzata nakashinshi wupayiniya wadimena kuGermany. Kutachika mu 1978, mutayi wakuAustria watachikili kuzatisha ikina dakuwahisha nachu magazini nikuyipulinta mumadimi atanu hekina danyanya dakupulintila. Twatemesheleña cheñi magazini kumatuña ashiyashana ayikeñeleña. Mana kwetu Otto Kuglitsch, diyi wadiñi nakuzata iyi nyidimu, chayinu mpinji wazatilaña kukasanji kamutayi muGermany nañodindi Ingrid.
Amana kwetu akuMusela wakuEurope niwena apulintileña nyikanda yamumatuña awu kuzatisha makina akukopolola nachu hela makina amakwawu. Hela chochu, akeñeleña wukwashu kumatuña acheñi. Yehova wakiñili iwu mudimu, nawa hamutayi twayikeñeli nankashi amana kwetu amweneña kukala kweneni hakuzata mudimu nihakaanishiluwu mudimu wetu hayaaka yayivulu.
Mu 1989, nadiñi nakukooleka kwakuya hamu kuRomania naMana Kwetu Theodore Jaracz, waMwizanvu Dalombolaña. Twafwilileña kukwasha izanvu deneni dawamana kwetu kulonda anuñañani cheñi nakuloñesha kwetu. Kumatachikilu a 1949, kwamwekeni yuma yaleñeleli aleki kuhanjeka nakuloñesha kwetu nawa atuñili yipompelu yawu aweni. Hela chochu, atwalekeluhu kushimwina nikupapatisha antu. Niwena ayishileña mutuleya muloña wakubula kudiñija mujipolitiki, neyi chayiñijileñawu amana kwetu adiñi mukuloñesha kwetu kwelukiluwu kudi kasanji keneni. Mudimu wakushimwina achidiña awulekesha muRomania, dichi twahanjekeleli mukuswamujoka mwitala daMana Kwetu Pamfil Albu, hamu nawaeluda awana alemesheluwu niañimenu amuKometi Yetuña amuRomania elukiluwu. Twayili namana kwetu wakutuntulula idimi wakuAustria, wejina daRolf Kellner.
Hefuku damuchiyedi dakuhanjeka nawufuku, Mana Kwetu Albu washinjilili akwawu aeluda awana nindi anuñañani nanetu hakuhosha nindi, “Neyi tubula kunuñañana yinu mpinji, hitukanuñañana nawu cheñuku.” Nkumininaku, amana kwetu akushika kwakwihi na 5,000 afuntili cheñi mukuloñesha kwetu. Yehova washindili chikupu nawa Satana wasawukili.
Kukumana kwachaaka cha 1989, henohu chiyuulu chaKomyunisimu kanda chimani kuMusela waEurope, Izanvu Dalombolaña datutambikili namwinikwami kuya nakuzatila kukasanji keneni kamwituña dejima kekala muNew York. Chumichi chatuhayamishili nankashi. Twatachikili kuzatila muBeteli yakuBrooklyn muJuly 1990. Mu 1992, antondeli kwikala nkwashi muKometi yaMudimu Yezanvu Dalombolaña, nawa nekala nakukooleka kwakwikala membala waMwizanvu Dalombolaña kufuma tuhu muJuly 1994.
Mpinji yinakalakeleña neyi mukwakuhana yakudya hahotelu yahita dehi. Ichi natiyaña kuwaha hakukooleka kwakwikala hakachi kawantu aloñeshaña nikuhana yakudya yakuspiritu kudi amana kwetu amukaayi kejima. (Mat. 24:45-47) Neyi nishinshika hayaaka yakubadika 50 yinnakalakali mumudimu wampinji wadimena, nasakililaña chikupu nawa natiyaña kuwaha hakumona Yehova chinakukiswilayi amana kwetu mukaayi kejima. Natiyaña kuwaha kuya kukupompa kwamatuña amavulu, kwatukonkomwenañawu kudiza hadi Tata yetu wamwiwulu, Yehova nichalala chamuBayibolu.
Nalombaña nami antu amavulu adizi Bayibolu nakwiteja chalala nikumukalakela Yehova mukunuñañana nawamana kwetu akwaKristu amukaayi kejima. (1 Pet. 2:17) Nachiñejaña cheñi mpinji yinakatalilaña mwiwulu nakumona chikasañulawu antu hamaseki, nawa nakamumona tata yami wanvweli. Nafwilaña nami, hadaha tata, mama niantaña jami akakeña kudifukula kudi Yehova muParadisa.
Nachiñejaña cheñi mpinji yinakatalilaña mwiwulu nakumona chikasañulawu antu hamaseki, nawa nakamumona tata yami wanvweli
^ par. 27 Chayinu mpinji, chatela kwikali nkoñi wachipompelu nikwashi yindi, mumazanvu awaeluda ejima atondañamu nloñeshi ninsoneki.
“Yehova nindi, Yenu ayinsahu jami.”—ISA. 43:10.
1, 2. (a) Indi kwikala chinsahu kwalumbululadi, nawa akwayikunzulemba amukaayi akañanya ñahi chikupu kwila mwenimu? (b) Muloñadi Yehova chabulilañayi kushindamena hayikunzulemba yamukaayi?
INDI kwikala chinsahu kwalumbululadi? Dikishonari yimu yalumbulula nawu: “Himuntu wamonaña chuma nakushimuna chichamwekeni.” Chakutalilahu, mumusumba waPietermaritzburg, muSouth Africa, mwekala chipapilu chansañu chatenañawu nawu The Witness (Chinsahu) nawa munahiti dehi yaaka kubadika ha 160 kufuma hatachikiluwu kuchisoneka. Idi ijina datelela, muloña ichi chipapilu chansañu chashimunaña wunsahu wejima jiika hayuma yamwekanaña mukaayi. Mukulumpi watachikili ichi chipapilu cha The Witness wakanini nindi chikushimunaña “wunsahu walala chakubula kushiyaku.”
2 Chawushona akwayikunzulemba amukaayi adiwulaña chikupu hela kulebumuna nsañu yalema nankashi muchihandilu chawantu. Iyi nsañu yinesekani nachahosheliyi Nzambi wañovu yejima kuhitila mudi kaprofwetu kindi Ezekeli wakushankulu nindi: ‘Nyunza yakeluka nawu yami Yehova.’ (Ezek. 39:7) Ilaña Nyuuli Wabadika mukaayi kejima hashindamenaña hansañu yashimunañawu hayikunzulembaku. Nzambi wukweti aYinsahu akushika kwakwihi na 8 miliyoni alejaña antu munyunza yejima nsañu yindi ninyidimu yindi yakushankulu nichazatañayi nawantu makonu. Idi izaza dawaYinsahu dashimunaña cheñi hankisu yaNzambi yakakiswilayi antu kumbidi. Neyi tulemesha iwu mudimu wakushimwina, dikwila nawu ijina datwinkayi Nzambi dikututelela kwesekeja nachashimunayi Yehova haIsaya 43:10 nindi: “Yenu ayinsahu jami, nikambuñami inatondi.”
3, 4. (a) Atudizi aBayibolu atachikili kuzatisha ijina dadiha chaakanyi, nawa atiyili ñahi hakuyitena idi jina? (Talenu mwevulu wakutachikilahu.) (b) Malwihwinyi itukuhanjekahu?
3 Tukweti kukooleka hakututena hejina daYehova muloña diyi ‘Mwanta wahaya nyaka,’ wahosha nindi: “Ijina dami dodenidi dahaya nyaka, dodamba kañanukañawu nachu, kunyaka yejima amba kavwalikilañawu antu.” (1 Tim. 1:17; Kwid. 3:15; esekejenuku Mukwakutaŋisha 2:16.) Mu 1931, Atudizi aBayibolu atachikili kuzatisha ijina dakwila nawu aYinsahu jaYehova. Kuhiñahu, mumagazini aKaposhi Kakutalila asonekelumu nyikanda yayivulu yakusakilila yasonekeleñawu antu. Chipompelu chimu chakuCanada chasonekeli nawu, “Tunazañalali nansañu yayiwahi yakututena nawu tudi ‘aYinsahu jaYehova,’ nawa tunafuukuluhu chikupu kwila yuma yikumwekeshaña nawu twalemesha idi ijina dadiha.”
4 Wunateli kumwekesha ñahi neyi wasakililaña hakukooleka kwakukutena ijina daNzambi? Cheñi nawa, wunateli kulumbulula ñahi Nsona hafuma ijina detu dakwila nawu, aYinsahu jaYehova?
5, 6. (a) Indi anvwali aIsarela ekalili ñahi aYinsahu jaYehova? (b) Chumanyi chikwawu chayilejeluwu anvwali aIsarela kwila, nawa muloñadi anvwali makonu chatela kulondelawu chumichi?
5 AIsarela amumafuku aIsaya adiñi “ayinsahu” jaYehova hamuntu hamuntu, nawa munza wejima wadiña “kambuña” Nzambi. (Isa. 43:10) Anvwali amuIsarela adiñi nakushimwina wunsahu kuhitila mukutañisha nyanawu chazatiliyi Nzambi nawankakulula jawu. Chakutalilahu, chayilejeleñawu kwanakana Paseka antu ayilejeleña nawu: ‘Chakayihulawu anyanenu nawu, Indi chimukwila mudimu iwu munatwali mudihi? Enu kwenu mwakeli nenu, Tukuketula chimuna chaPaseka yaYehova, wawutaminini hamatala awanyana kaIsarela muEjipitu, hatapiliyi aEjipitu, hapulwishiliyi mataletu.’ (Kwid. 12:26, 27) Ana anvwali atela ayilejeleña anyanawu nawu Mosi chayiliyi katachi kudi mwanta wamuEjipitu nakulomba lusesa nindi aIsarela ayi muchinkalampata nakudifukula kudi Yehova, Fwaro wakwili nindi: “Yehova hinyi mwaka nitiyi mwizu dindi, ninzi niyumbuku aIsarela?” (Kwid. 5:2) Hadaha alejeleña cheñi anyanawu nawu hanyima yayipupu ikumi yakisañeni ituña nawa chelili Nzambi yapulwishi aIsarela kudi amashidika awaEjipitu haKaluñalwiji Kachinana, ejima elukili nawu wukweti ñovu. Yehova wadiña nawa diyi Wabadika ñovu. Munza waIsarela wekalili cheñi ayinsahu amweni nawu Yehova hiNzambi walala nawa Mukwakushikija yikaninu yindi.
6 Chakadi nikujina, aIsarela alemesheli kukooleka kwakuyitena ijina daYehova ashimwineña iyi nsañu yakuhayamisha kudi anyanawu nikudi añinza ekalili anduñu mumatalawu. A Isarela ayilejeli cheñi chuma chikwawu chalema chakudizisha anyanawu kwovwahila nshimbi jaNzambi jajila. Yehova wahosheli nindi: “Mwakekalaña ajila muloña ami Yehova Nzambi yenu najila.” (Lev. 19:2; Kuhit. 6:6, 7) Emikila anvwali akwaKristu chakutalilahu chachiwahi makonu, muloña niwena atela kudizisha anyanawu nshimbi jaNzambi jajila, nawa chumichi chikuyikwasha kulemesha ijina daNzambi dalema.—Tañenu Yishimu 1:8; Aefwesesa 6:4.
7. (a) A Isarela chadiñawu ashinshika kudi Yehova, chumanyi chelileña nyunza yikwawu? (b) Antu atenañawu ijina daNzambi akweti kukoolekanyi?
7 Dichi aIsarela hampinji yadiñawu ashinshika, ahanineña wunsahu wawuwahi hejina daNzambi. Ayilejeli nawu: ‘Nyunza yahamaseki yejima akamona nawu anakukutena ijina daYehova, nawa akakutiya woma.’ (Kuhit. 28:10) Chawushona, aIsarela hiyadiña ashinshika mukuhanda kwawu kwejimaku. Mumpinji mumpinji avulileña kudifuukula kudi ankishi. Kufwana anzambi awaKenani adifukwileñawu, aIsarela ekalili nalukambu, ajahileña anyanawu nakuyilambula nawa akabishileña atuzweñi. Iyi nsañu yatudizishaña chuma chalema chakwila nawu twatela kwikala ajila mpinji yejima hakumwimbujola Muntu Wasweja Kujila, wukweti ijina datutenañawu.
8. Mudimwinyi wamwinkeluwu Isaya kudi Yehova, nawa Isaya welili ñahi?
8 Yehova washimwineñahu dehi chuma chachiwahi chakupulwisha antu indi muwuduñu nawa munza waIsarela wakamona iwu wunsahu. (Isa. 43:19) Tupetulu twakusambila tutanu nakamu twamukanda waIsaya twashimuna chikupu hayihuñu yamweni Yerusalema ninyisumba yadiña kwakwihi. Yehova welukaña yuma yidi munyichima, wamulejeli Isaya nindi yatwalekuhu kubidika nsañu yakusoñamisha antu hela chakwila amakwawu akaanineña kutiyilila. Isaya wahayamini nawa wakeñeleña kwiluka mpinji yakabalumuka antu jaNzambi munyichima. Nzambi wakwili nindidi? Nindi, “Chiña nyikala yineli dehi kwamahembi hohu yakadi niniwu wukushakamamu, nimatala nawa chochu nimuntu wukwikalamu nehi, niituña dinabalumuki kwachihembi hohu.”—Tañenu Isaya 6:8-11.
9. (a) Indi wuprofwetu waIsaya wahosheli hadi Yerusalema washikijeweli mpinjinyi? (b) Kusoñamishanyi kutwatela kushaku muchima makonu?
9 Isaya amwinkeli iwu mudimu kumakumishilu achiyuulu chaMwanta Uziya hela kwakwihi nachaaka cha 778 B.C.E. Watwalekeluhu kuzata mudimu windi wawukaprofwetu kwakwihi nayaaka 46 sampu nihanyima yachaaka cha 732 B.C.E., muchiyuulu chaMwanta Hezekiya. Kwachidiña yaaka 125 hakwila nawu Yerusalema akamujilumuni mu 607 B.C.E. Dichi, antu jaNzambi ayisoñamishili henohu kuchidi mpinji hachuma chadi kumwekena munza wawu kumbidi. Nimakonu, Yehova nakuzatisha antu jindi kusoñamisha antu hayuma yikamwekana kumbidi henohu kuchidi mpinji. Hanahiti dehi yaaka 135, kufuma hatachikiluwu kusoneka Kaposhi Kakutalila katachi nawa akisonekaña kulonda kasoñamisheña antañi eluki nawu chiyuulu chaSatana chatama keña chikumi nawa Chiyuulu chaYesu Kristu Chayaaka Ikombakaji keña chishiki.—Chim. 20:1-3, 6.
10, 11. Wuprofwetwinyi waIsaya washikijeweli wamwenuwu aIsarela muBabiloni?
10 A Yudeya amavulu ashinshika adihanini kudi akwaBabiloni apulukili hampinji yajilumwinuwu Yerusalema nawa ayitwalili muwuduñu kuBabiloni. (Yere. 27:11, 12) Chimwahitili yaaka 70, antu jaNzambi adimweneni chashikijeweli wuprofwetu wakuhayamisha wakwila nawu: “Yehova nkuuli yenu, Wajila waIsarela, nindi, Natemeshi njita kuBabiloni hamujimba wenu, nakayitemuna wejima wawu.”—Isa. 43:14.
11 Kwesekeja naniwu wuprofwetu, ifuku dimu nampinji yawufuku kumatachikilu aOctober 539 B.C.E., mukaayi mwamwekeni chuma chomisha mbaña. Henohu mwanta wakuBabiloni niayilolu jindi anakunwa vinyu kuzatisha malupasa apupiluwu mutembeli yamuYerusalema nikuhameka anzambi jawu akusoña, amashidika awaMidiyani niPeresi alukukili Babiloni. Mu 538 hela 537 B.C.E., Kirusi washindili Babiloni, wayilejeli aYudeya kufunta kuYerusalema nakutuñulula cheñi tembeli yaNzambi. Isaya diyi waprofweteli yuma yejimiyi, kushilahu nichikaninu chaYehova chakwila nindi wakakamena nikukiña antu jindi abalumukili mumuchima hampinji yafuntileñawu kuYerusalema. Nzambi wayiteneni nindi “antu ami nadiwumbilili ami aweni, nami ashimunaña jakunshimeka.” (Isa. 43:21; 44:26-28) Awa antu atwaliluwu muwuduñu chafuntiluwu nakutuña tembeli yaYehova muYerusalema, ekalili ayinsahu elukili nawu Yehova, Nzambi walala wumu hohu, washikijaña izu dindi.
12, 13. (a) Anyi adiña hakachi kawaIsarela hatachikiluwu cheñi kudifukula kudi Yehova? (b) Chumanyi chakeñekaña kudi “anyikoku acheñi” hampinji yakwashañawu ‘aIsarela aNzambi,’ nawa achiñejaña chumanyi?
12 Antu amavulu abulili kwikala aIsarela adibombeli naniwu munza wafumini muwuduñu, nawa chimwahitili mpinji, aJentili amakwawu abalumukili nakwikala aYudeya. (Ezera 2:58, 64, 65; Esita 8:17) Makonu, “izaza deneni” ‘danyikoku yacheñi’ yaYesu dakwashaña namuchima wumu akwaKristu awayishewa ekala ‘aIsarela aNzambi.’ (Chim. 7:9, 10; Yow. 10:16; Ŋal. 6:16) Izaza deneni nidena aditumba ijina daNzambi dakwila nawa aYinsahu jaYehova.
13 Hampinji yaChiyuulu Chayaaka Ikombakaji yaKristu, izaza deneni dikekala nakukooleka kwakulumbulwila antu akasañulawu, chichadiñi hakwikala aYinsahu jaYehova mumafuku akukuminina akanu kaayi. Ilaña tunateli kwikala naniku kukooleka chiña neyi twikala ashinshika nawa ajila. Hela chakwila twazataña nañovu, tweluka netu twekala akwanshidi, dichi twatela kulomba kwanakena mafuku ejima muloña twajila wanyi nawa tukweti kukooleka kwakweni kwakututena hejina daNzambi dajila.—Tañenu 1 Yowanu 1:8, 9.
14. Indi ijina daYehova datalisha mudihi?
14 Hakwila tusweji kulemesha kukooleka kutukweti kwakututena hejina daNzambi, chikuwaha neyi tutoñojoka chikupu mudatalisha. Ijina daNzambi davula kutuntululawu nawu “Yehova,” dafuma kwizu dachiHeberu dashimunaña yuma yinakuzatika nawa anateli kudituntulula nawu ‘kwikala.’ Dichi, ijina daYehova delukewa nawu dalumbuluka nawu “Wakojejaña Yuma Kwikalaku.” Iwu mukuku wamazu wamutelela chikupu Yehova muloña diyi Nleñi wayuma yejima nawa diyi Mukwakushikija yikaninu yindi. Yehova natwalekuhu kushikija nkeñelu yindi nawa kwosi mukwakudimbulula wudi wejima wunateli kumukañesha, chidi neyi Satana wafwilaña kukañesha yuma yakeñaña kushikijayi Nzambi chovu-chovu.
15. Yehova wamwekesheli ñahi chililu chindi hakulumbulula mwatalisha ijina dindi? (Talenu chikasha chinakwila nawu “Ijina Dalema Chikupu.”)
15 Chamwinkeliyi Mosi mudimu wakuyifumisha antu jaNzambi muEjipitu, Yehova wamulejeli chililu chindi chimu kuzatisha nhoshelu yadifwana hakulumbulula ijina dindi, hayina mpinji wayizatishili hakuditena yomweni. Bayibolu yashimuna nawu: ‘Nzambi wamwilili Mosi, nindi, Ami Yami Mwomunekalila Kwami. Wamwilili cheñi nindi, Wakayili aIsarela, neyi, Nukwikala diyi nantemeshi kudenu.’ (Kwid. 3:14) Dichi, muyuma yejima Yehova nateli kwikala mwejima munakukeñayi hakwila yashikiji nkeñelu yindi. Kudi aIsarela adiña muwuduñu, Yehova wekalili Mukwakwamwina, Mukwakukiña, Nlomboli, niMukwakuhana yuma yakumujimba niyakuspiritu.
16, 17. (a) Tukumwekesha ñahi netu twasakililaña hakukooleka kwakututena hejina daNzambi? (b) Tukahanjeka hansañwinyi muchibaaba chinalondeluhu?
16 Makonu, Yehova watwalekahu kutwinka yuma yakukolesha chikuhwelelu chetu niyuma yakumujimba neyi mwatalisha ijina dindi. Hela chochu, ijina daNzambi hidatalisha hohu hayuma yatondañayi yomweni kwikalakuku. Datalisha cheñi hayuma yakojejañayi kuzatika kutalisha hamudimu wawaYinsahu jindi hakwila nawu yashikiji nkeñelu yindi. Neyi tutoñojokaña chikupu hayumiyi chikutuleñela kutwalekahu kushakama kwesekeja nejina dindi. Kåre wukweti yaaka 84 yakusemuka, wunakalakali neyi Chinsahu wadikita muNorway hadi yaaka 70, wahosheli nindi, “Namonaña nami hikukooleka kwakweni hakumukalakela Yehova, Mwanta wahaya nyaka nikwikala hakachi kawantu atambikañawu hejina dindi dajila. Hikukooleka kweneni kwakulumbulula chalala chamuBayibolu nikumona antu chazañalalañawu nakwiluka yuma. Chakutalilahu, nazañalalaña chikupu neyi niyitañisha chazatikaña mulambu wefutu daKristu danyiloña, nichatela kuhetawu wumi wahaya nyaka mwituña dadiha daloña neyi akuhwelela mwifutu.”
17 Kafwampi, mumaluña amakwawu chinakukala kuwana antu akweti mpwila yakudiza hadi Nzambi. Hela chochu, kufwana Kåre, komana himwazañalalaña neyi muwana muntu wukuyitiyilila nawa mutachika nikumudizisha hejina daYehovaku? Hanu dinu, tunateli kwikala ñahi aYinsahu jaYehova hampinji yoyimu nikwikala ayinsahu jaYesu? Tukahanjeka hanilu lwihu muchibaaba chinalondeluhu.
‘Yesu hakuyila nindi, . . . Mwakekala ayinsahu jami . . . nikwakumina maseki.’—YIL. 1:7, 8.
1, 2. (a) Indi chinsahu waYehova wabadika hinyi? (b) Indi ijina daYesu dalumbulukadi, nawa Mwana kaNzambi wazatili ñahi kwesekeja nachalumbuluka ijina dindi?
‘DICHI chinavwalikilili, dichi chinenjilili mumpata yamunu mwishina, kulonda nakekali chinsahu chansañu yalala.’ (Tañenu Yowanu 18:33-37.) Yesu Kristu walejeli nguvulu wawaRoma wamuYudeya awu mazu hampinji yamusompesheleñawu nawu amujahi. Yesu wafumini tuhu hakuditena nindi himwanta. Chimwahitili yaaka, kapostolu Pawulu washimwini hadi Yesu wamwekesheli wulobu nindi ‘hamu neyi chinsahu washimwini chiwahi hatooka kumesu aPontusi Pilatu.’ (1 Tim. 6:13) Eñañi, chakeñekaña kwikala nawulobu chikupu hakwikala ‘chinsahu washinshika nawa walala’ mukanu kaayi kaSatana mudi kuhelañana.—Chim. 3:14.
2 Yesu wavwalikili neyi chinsahu chaYehova muloña wadiña wakumunza wawaYudeya. (Isa. 43:10) Eñañi, wekalili chinsahu wabadika watondeliyi Nzambi kwimenaku ijina Dindi. Yesu walemesheli chikupu ijina dindi damwinkeluwu kudi Nzambi. Chelili kañelu yamuleji Yosefu, tata yaYesu wamuleleli nindi, Mariya nabaabi ivumu nañovu yaspiritu yajila, kañelu wahosheli cheñi nindi: ‘Yena wakavwala mwana weyala; eyi wakamutumba ijina dindi neyi, Yesu; muloña yena diyi wakaamwina antu indi kunshidi jawu.’ (Mat. 1:20, 21) Antu adiza chikupu Bayibolu etejaña nawu ijina daYesu dafuma kwijina dachiHeberu, daYeshuwa, nawa dikweti ijina daNzambi dadihi; dalumbuluka nawu “Yehova diyi Chamwinu.” Kwesekeja nachalumbuluka ijina dindi, Yesu wakwashili ‘nyikoku yajimbala yetala daIsarela’ kulonda abalumuki munyichima nakuleka nshidi jawu hakwila ekali cheñi nawuselewa waYehova. (Mat. 10:6; 15:24; Luka 19:10) Dichi chaletesheli Yesu kudikita chikupu hakushimwina Wanta waNzambi. Nsoneki waNsañu Yayiwahi Maku washimwini nindi: ‘Yesu hakuya muÑaliliya nakushimuna nsañu yayiwahi yaNzambi, nindi, Mwaka wunashiki dehi, wanta waNzambi wudi kwakwihi. Balumukenu munyichima, mwitiyi nsañu yayiwahi.’ (Maku 1:14, 15) Yesu wayitanyishili cheñi anlomboli amukwitiya kwawaYudeya chakadi woma, nawa ichi hichuma chikwawu chaleñeleli amujahili hamutondu.—Maku 11:17, 18; 15:1-15.
3. Chumanyi chamwekeni hefuku damuchisatu kufuma hafwiliyi Yesu?
3 Hefuku damuchisatu kufuma hamujahiluwu Yesu munjila yawukatu, kwamwekeni chuma chekomwesha, Yehova wamusañwili namujimba wakuspiritu, bayi wawuntuku. (1 Pet. 3:18) Hakwila yamwekeshi wunsahu wakwila nawu amusañwili, Mwanta Yesu wamwekeni mumujimba wawuntu. Hefuku damusañwiluwu, wamwekeni kapampa katanu kudi atumbanji ashiyashana.—Mat. 28:8-10; Luka 24:13-16, 30-36; Yow. 20:11-18.
4. Kupompanyi kwalombweliyi Yesu hefuku damusañwiluwu, nawa wayinkeli mudimwinyi atumbanji twindi?
4 Hampinji yamwekeni Yesu kapampa kamuchitanu, wadimwekesheli kudi apostolu indi apompeli nawantu amakwawu. Hayina mpinji yalema, Yesu wayidizishili atumbanji Izu daNzambi. ‘Hakujikula kashinshi kawu kulonda eluki mwalumbulukila Nyikanda Yajila.’ Dichi elukili nawu Nyikanda Yajila yashimwineñahu dehi nawu akamujaha kudi ayilumbu jaNzambi nawa akamusañula muchihayamisha. Chamanishiluwu kupompa hadina ifuku damusañwiluwu, Yesu wayilejeli atumbanji twindi mudimu wawu. Wayilejeli nindi ‘akashimwañena mwijina dindi nsañu yakubalumuka mumuchima, nikuyanakena nshidi, mwahita nyunza yejima, kutachikila kuYerusalema.’ Wahosheli cheñi nindi: ‘Enu yenu ayinsahu yayumiyi.’—Luka 24:44-48.
5, 6. (a) Muloñadi Yesu chahosheleliyi nindi ‘mukekala ayinsahu jami’? (b) Njilanyi yayiha yankeñelu yaYehova yatachikiluwu kushimwina atumbanji twaYesu?
5 Dichi Yesu chamwekeniyi kapampa kakukumishaku chelili munahiti dehi mafuku 40, apostolu indi elukili mwatalishiliyi hampinji yayilejeliyi chatiyakana nindi: ‘Mwakekala ayinsahu jami nimuYerusalema, nimwahita Yudeya mwejima, nimuSamariya, nikwakumina maseki.’ (Yil. 1:8) Muloñadi Yesu chahosheleliyi nindi: ‘Mukekala ayinsahu jami,’ bayi aYehovaku? Yesu wadi kuhosha nindi akekala ayinsahu jaYehova, ilaña wahosheleña nawaIsarela adiñi dehi ayinsahu jaYehova.
6 Haniyi mpinji atumbanji twaYesu atachikili kushimwina nkeñelu yaYehova munjila yayiha, njila yabadika chikupu yapulwishililumu Yehova aIsarela muwuduñu muEjipitu nimuBabiloni. Kufwa nikusañuka kwaYesu Kristu kwaleñela antu kulubuka muwuduñu wasweja, wuduñu wanshidi nikufwa. Hefuku daPentekosta 33 C.E., atumbanji twaYesu awayishiluwu alejeli antu “nyidimu yaNzambi yañovu,” nawa antu amavulu atiyili etiyili. Dichi, Yesu chashakaminiyi kuchikasa chachidiilu chaTata yindi mwiwulu, ijina dindi datachikili kutiyakana mwahita iseki dejima muloña antu amavulu atachikili kumukuhwelela nawu diyi njila yazatishileñayi Yehova hakwamwina antu.—Yil. 2:5, 11, 37-41.
7. Indi yuma yamwekeni hefuku daPentekosta 33 C.E. yamwekeshañadi?
7 Yuma yamwekeni haPentekosta mu 33 C.E., yamwekesheli nawu Yehova wetejeli mulambu waYesu wawanina neyi chuma chakutookesha hela kubuta nachu nshidi. (Heb. 9:11, 12, 24) Yesu walumbulwili nindi henjili ‘nindi akamukalakeluku, ilaña nindi akakalakeli akwawu, akahani wumi windi neyi ifutu danyiloña dakukuula nachu antu amavulu.’ (Mat. 20:28) Bayi neyi “antu amavulu” aheteleli mwifutu danyiloña daYesu hiyaYudeya hohu abalumukili munyichimaku. Ilaña Nzambi wakeñaña nindi ‘antu ejima ahandi,’ chineli ifutu danyiloña ‘dafumishaña nshidi yawantu ampata yamunu mwishina.’—1 Tim. 2:4-6; Yow. 1:29.
8. Atumbanji twaYesu ashimwinini nakushika kudihi, nawa atwesheli ñahi kwila mwenimu?
8 Komana atumbanji twaYesu akusambila adiña nawulobu wakutwalekahu kushimwina wunsahu waYesu? Ashimwinini, ilaña hiyazatishili ñovu jawuku. Spiritu yajila yaYehova yasweja ñovu yayisañumwini nikuyikolesha kulonda atwalekuhu kushimwina. (Tañenu Yililu 5:30-32.) Chimwahitili yaaka, kwakwihi na 27 kufuma haPentekosta 33 C.E., atumbanji ashimwinini “mazu ansañu yayiwahi yalala” kudi aYudeya ejima niaJentili “mwahita kuleña kwejima kwekala mwishina dewulu.”—Kol. 1:5, 23.
9. Neyi chiyashimwineñahu dehi, chumanyi chamwekeneni antu amuchipompelu chawakwaKristu chakusambila?
9 Chawushona, antu amuchipompelu chawakwaKristu chakusambila atachikili kutañisha nsañu yakutwamba. (Yil. 20:29, 30; 2 Pet. 2:2, 3; Yuda 3, 4) Yesu washimwineñahu dehi nindi akwakusekesha afumini kudi “watama,” Satana, akavula nawa akatwalekahu kukañesha akwaKristu alala kushika “nihamba kakuma nyaka yinu.” (Mat. 13:37-43) Kuhiñahu Yehova wamutondeli Yesu kwikala Mwanta wawantu amukaayi. Nawa wekalili Mwanta muOctober 1914, dikwila nawu “mafuku akukuminina” akaayi kaSatana katama atachikili.—2 Tim. 3:1.
10. (a) Ifukwinyi dalema dashimwinañawu dehi akwaKristu awayishewa? (b) Chumanyi chamwekeni muOctober 1914, nawa wunsahu wunakumwekesha ñahi chumichi?
10 AkwaKristu awayishewa ashimwineñahu dehi nawu October 1914 hifuku dalema muloña Wanta waNzambi wukatachika kuyuula. Elukili chumichi kushindamena hawuprofwetu waDanyeli wahosha hamutondu weneni watemenuwu nawa watachikili kumena cheñi chimwahitili “mpinji jitanu najiyedi.” (Dan. 4:16) Yesu wateneni iyi mpinji yoyimu nindi ‘nyaka yanyunza yatoñolawu’ muwuprofwetu washimwiniyi hakwinza kwindi kwakumbidi ‘nikukuma kwanyaka yinu.’ Kufuma muchaaka cha 1914, ‘chinjikijilu chakwinza kwaYesu neyi Mwanta wamuha weseki chinakumwekana hatooka to-o kudi antu ejima. (Mat. 24:3, 7, 14; Luka 21:24) Kufuma hayina mpinji, “nyidimu yaNzambi yañovu” yakoñayi Yehova yabombelamu nikumuswanyika Yesu kwikala Mwanta wawantu amukaayi.
11, 12. (a) Indi Mwanta wamuha weseki watachikili kwiladi hanyima yanjita mu 1919? (b) Yumanyi yikwawu yatachikili kumwekana kufuma hakachi kayaaka yamuma 1930 nakutwalekahu? (Talenu mwevulu wakutachikilahu.)
11 Hakwikala Mwanta wamuha weseki, Yesu Kristu watachikili kwamwina atumbanji twindi awayishewa muwuduñu ‘waBabiloni muneni.’ (Chim. 18:2, 4) Mu 1919, hanyima yanjita yakaayi yatachi, atumbanji atachikili kushimwina wunsahu mukaayi kejima nakutiyakesha njila yaNzambi yakwamwina antu nikushimwina nsañu yayiwahi yaWanta watachikili kuyuula. AkwaKristu awayishewa akoolekeleli iyi mpinji kulonda ashimwini nawa chumichi chaletesheli kupompesha awayishewa amavulu akaswana hamu naKristu.
12 Hakachi kayaaka yamuma 1930 nakutwalekahu, chamwekeni hatooka to-o nawu Kristu watachikili kupompesha “anyikoku acheñi” amavulu nankashi akunyunza yeñi nayeñi akekala “izaza deneni.” Idi izaza deneni dalombolañawu kudi akwaKristu awayishewa niwena embujolaña chakutalilahu chaYesu hakushimwina chakadi woma nawa eluka nawu Nzambi niKristu diwu atela kuyamwina. Neyi omika hakuzata iwu mudimu nawa atwalekañahu kukuhwelela mwifutu danyiloña daKristu, amwizaza deneni akakooleka muloña akapuluka ‘yihuñu yeneni,’ yikafumishahu kaayi kaSatana.—Yow. 10:16; Chim. 7:9, 10, 14.
13. Chineli twekala aYinsahu jaYehova, chumanyi chitwafwilaña kwila, nawa tunateli kutwesha ñahi kwila chumichi?
13 Tutwalekenuhu kulemesha kukooleka kwakwikala aYinsahu ashimwinaña ‘nyidimu yañovu’ yinazatiyi Yehova Nzambi niyikaninu yindi yakumbidi. Chalala, kushimwina mpinji yejima muniyi njila kwakala. Amana kwetu amavulu ashimwinaña mumaluña mwekala antu ekala nakaneñawudi, asekeshaña hela ayiyandishaña. Tunateli kwila chelili kapostolu Pawulu nialundanindi. Pawulu wahosheli nindi: ‘Twomikili mudi Nzambi yetu nakuyishimwinenu nsañu yaNzambi yayiwahi, iku nikumona makabi amavulu.’ (1 Tesa. 2:2) Dichi bayi tuzeyaku. Ilaña, tufwilenu kwila yuma yitwakanini hakudihana chineli chiyuulu chaSatana keña achijilumuni nakushala mahembi. (Isa. 6:11) Hitunateli kwila chumichi muñovu jetuku, ilaña kufwana akwaKristu akusambila, twatela kumulomba Yehova kulonda yatwinki “ñovu jabadika nankashi” naspiritu yindi.—Tañenu 2 Akorinda 4:1, 7; Luka 11:13.
14, 15. (a) Indi akwaKristu akushankulu ayimweneña ñahi, nawa kapostolu Petulu wahoshelidi hadi wena? (b) Twatela kutiya ñahi neyi anakutuyandisha hamuloña wakwikala aYinsahu jaYehova?
14 Makonu antu amavulu aditenaña nawu hiyakwaKristu, ‘ilaña amukaanaña Nzambi nanyidimu yawu, ashimana, ovwahila wanyi; hiyazataña nyidimu yayiwahi yidi yejimaku.’ (Tit. 1:16) Chikutukwasha neyi twanuka netu akwaKristu alala akushankulu ayiheleli chikupu kudi antu amavulu ashakamineñawu nawu. Dichi chaletesheli kapostolu Petulu kusoneka nindi: ‘Neyi akuyisawula hansañu yejina daKristu, munakooleki; muloña spiritu yaNzambi yidi hadenu.’—1 Pet. 4:14.
15 Komana aYinsahu jaYehova makonu niwena ayisawulaña? Eña, muloña twashimwinaña wunsahu hawanta waYesu. Dichi neyi atuhela hakushimwina ijina daYehova, chochimu ‘nakutusawula hansañu yejina daYesu Kristu,’ wayilejeli ayilumbu jindi nindi: ‘Ami nenzi mwijina daTata yami, himunantambwiluku.’ (Yow. 5:43) Dichi ifuku dikayidimbululawu mumudimu wenu wakushimwina bayi mukatiya womaku. Neyi ayikabisha muniyi njila chinakumwekesha nawu mukweti wuselewa waNzambi nawa spiritu yaNzambi ‘yidi hadenu.’
16, 17. (a) Kukalanyi kwamonañawu antu jaYehova mumatuña amavulu? (b) Munakufwila kwiladi?
16 Hampinji yoyimu mwatela kwanuka nenu antu amavulu anakudiza chalala mumatuña amavulu. Hela mumaluña mwashimwinawu nankashi twawanaña antu akeñaña kutiyilila itunateli kuleja mazu amawahi awamwinu. Tuzatenuña nañovu hakufuntila kudi antu amwekesheli mpwila nawa neyi chinatwesheki nikuyidizisha Bayibolu kulonda tuyikwashi ashiki kukudihana nikupapatishewa. Hekwawu ninenu mwatiyaña neyi chatiyañayi Sarie wakuSouth Africa, wunazati mudimu wakushimwina kubadika hayaaka 60. Wahosheli nindi, “Nasakililaña nankashi muloña ifutu danyiloña daYesu dinanleñeli nikali nawulunda wawuwahi naYehova, Mwanta wakuleña kwejima nawa natiyaña kuwaha hakutiyakesha ijina dindi dalema.” Sarie nanfumwindi Martinus, anakwashi antu amavulu kwikala akwakudifukula aYehova, kushilahu nianyanawu asatu. Sarie wahosheli cheñi nindi: “Kwosi mudimu wukwawu wanletelaña muzañalu chikupu nawa Yehova wazatishaña spiritu yindi hakutwinka ñovu yakutwalekahu kuzata iwu mudimu wakupulwisha antu.”
17 Hela chakwila tudi akwaKristu apapatishewa hela neyi tunakufwila kupapatishewa, twatela kusakilila hakukooleka kutukweti kwakudikunda hamu nachipompelu chawaYinsahu jaYehova mukaayi kejima. Dichi twalekenuhu kushimwina wunsahu chikupu hampinji yimunakufwila kwikala ajila mukaayi kaSatana kabula kujila. Neyi mwila mwenimu mukuleta kalemesha kudi Tata yetu wamwiwulu wukweti kukeña, wukweti ijina dindi datutenañawu.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***km 8/11 mafu 4-6 Komana Munateli ‘Kuzambukila KuMasidoniya’?***
Komana Munateli ‘Kuzambukila KuMasidoniya’?
1 Muchaaka cha 49 C.E. kapostolu Pawulu wadiña halwendu lwindi lwamuchiyedi lwawumishonali kufuma kuSiriya Antiyoki. Wafwilileña kuhempula Aefwesesa ninyisumba yikwawu yakuAsia Minor. Hela chochu, chatela yayi kunyisumba yafwilileñayi kuhempula, watambwilili mutambi, ‘wakuzambukila kuMasidoniya’ muchimwenu kuhitila mudi spiritu yajila. Yena nialunda nindi etejeli wuna mutambi nawa ayikoolekesheli kutuña chipompelu chatachi mudina iluña. (Yil. 16:9, 10; 17:1, 2, 4) Makonu, antu amavulu muZambia ashakamaña munyikala mudi aeluda antesha atela kuloñesha mudimu wamwiha nawa mumaluña wenawa ashimwinañamu chantesha indi kwiji ashimwinañamu niwanyi. (Mat. 9:37, 38) Komana munateli kuya nakushimwina kunawa maluña?
2 Hadaha mukweti mpwila yakulondela chakutalilahu chaPawulu chakuzata chikupu mumudimu wenu wakushimwina, ilaña himunatoñojoki nankashi kuya kwiluña kudi kukaankila kwawakwakushimwinaku. Hadaha himukutwesha kuya kuShikola Yakudiza Bayibolu Yawamana Kwetu Ajikuku, muloña mwasumbula, munashinakaji dehi, indi kwiji mudi muhela mujiki hela mukweti anyana anyanya. Hekwawu mwatoñojokañahu kuya kwiluña dacheñi wanyi muloña mwachinaña nenu himukutwesha kushakama kwacheñi hela kudiza idimi dacheñuku. Hela chochu neyi mulomba nankashi, mukwiluka nenu munatweshi kuya kuchipompelu kudi kukaankila.
3 Komana Kuya kuShikola Yakudiza Bayibolu Yawamana Kwetu Ajiki Dichuma Chakeñekaña? Chumanyi chamukwashili Pawulu nialunda nindi kushimwina chiwahi? Ashindameneni hadi Yehova nispiritu yindi yajila. (2 Kor. 3:1-5) Hela chakwila chihandilu chenu chinayikañeshi kuya nakudiza, munateli kushimwina chiwahi kwiluña kudi kukaankila kweneni kwawakwakushimwina aWanta. Anukenu cheñi nenu ayidizishaña kuhitila muShikola yaMudimu waTeokalatiki niKupompa kwaMudimu. Neyi mukweti chikonkwanyi chakuya kuShikola Yakudiza Bayibolu Yawamana Kwetu Ajiki, chimwaya nakuzatila kwiluña kudi kukaankila kwawakwakushimwina aWanta mukwikala nakukooleka kweneni kukuyileñela mukuluki yitembi neyi akayiteja kuyidizisha yuma yikwawu kumbidi.
4 Akulumpi: Akulumpi apama kuspiritu nawa akola kumujimba akweti mali akudikwasha nachu anateli kuzata chikupu kumaluña kudi kukaankila. Kufwana kapostolu Pawulu, awa akwakushimwina adikita ‘elaña yuma yejima hamuloña wansañu yayiwahi kulonda ashimwinuku amakwawu.’ (1 Kor. 9:23) Komana mwaleka dehi kuzata mudimu wakumujimba? Amakwawu atambula mali antesha atweshaña kuya nakuzatila kumaluña amumukala nawa ashakamaña chachiwahi nikuwanisha yuma yakeñañawu, kubadika mujimbaka.
5 Randy, walekeli kuzata mudimu wakumujimba swayi wahosheli nindi: “Chuma chinafuukwiluhu chankwasha kutachika wupayiniya wampinji yejima nañodami, nawa tukweti kukooleka kwakuya nakuzatila kwiluña kudi kukaankila kweneni. Natambwili nkisu jajivulu hama hayuma yinafuukwiluhu, nawa nadiluñishaña nankashi hakwikala nachinleji chamuchima chitooka.”
6 Ahela Ajiki: Yehova nazatishi chikupu ahela hakushimwina nsañu yayiwahi kumaluña akwakulehi kwekala akwakumuna antesha. (Mas. 68:11) Kathe B. Palm. wazatili neyi payiniya wadihana hakushimwina hadi yaaka yayivulu kwituña daChile, South America ndo-o nikumatuña amakwawu. Wahosheli nindi: Hinadi kutwesha kuwana mudimu wudi wejima watela kunzañalesha nankashi hela kunyinka wuloku wakuspiritu chikupuku.”
7 Yisaka: Neyi mukweti anyana, komana ayikañeshaña kuya nakuzatila kwiluña dikwawu nakutwala nsañu yayiwahi hambidi? Chisaka chimu chikweti anyana ayedi wumu wayaaka yitanu nayisatu mukwawu yaaka ikumi, chesekeli kuya nakuzatila kwilaña dikwawu. Mama yawantu wasonekeli hachuma chenichi nindi: “Twazañaleli hakukulishila anyanetu kunu, muloña ahanjekeleña nawapayiniya adimena niamishonali. Tunahetelumu nankashi muloña wakuzatila kwiluña kudi kukaankila kweneni.”
8 Kubula Kwiluka Idimi: Komana kutoñojoka hakudiza idimi dacheñi kwayikañeshaña kuya nakuzatila kwiluña dikwawu kwahoshañawu idimi dacheñi? Ilukenu nenu antu amakwawu ashakamaña munawa maluña muyabulaña kuzatilawu kakavulu ahoshaña idimi denu. Kamukanda kaGood News for People of All Nations kanateli cheñi kuyikwasha. Kubombelahu, akwakushimwina amakwawu adizaña chakwimusha nichakushimwina mumazu antesha amwidimi dacheñi.
9 Eric, nkoñi wañinza amutemesheli kuzatila mwiluña mwahoshañawu idimi dachiKaondi, nawa helukili chiKaonduku. Chimwahitili hohu mpinji yantesha kufuma hamutemesheluwu muniyi ñinza, wasonekeli nindi: “Tuneluki netu Yehova Nzambi, amana kwetu niahela amuyipompelu yitwazatilaña anatukwashi chikupu kudiza idimi dadiha. Ichi tunakushimwina, kulombola atudizi aBayibolu nikuhana mpanji mwidimi dachiKaondi. Tukutwalekahu kuzata nañovu kulonda Yehova yatuzatisheña mumudimu wetu.” Kakavulu antu atiyaña kuwaha neyi muntu wahoshaña idimi dacheñi nakweseka kuhosha idimi dawu, hela tuhu mazu antesha nawa chumichi chinateli kuyikokola kunsañu yayiwahi. Twakeñaña kwakamena antu akweti nzala yakuspiritu hichikweti muloña wedimi dahoshañawuku. (Mat. 5:3) Chumichi chinakuletesha antu amavulu “akumadimi ejima” kwikala atumbanji twaKristu.
10 Añinza: Chineli akwakwenda niañinza anakuvula chikupu, mumaluña mwenimu mwahoshañawu idimi dacheñi muchidi antu anateli kudiza chalala. Akwakushimwina amavulu adikita chikupu anakwiñila munichi “chenzelu chanyidimu cheneni.” (1 Kor. 16:9) Chakutalilahu, chaaka chinamani muOctober chipompelu chaChinese (Mandarin) chatachikili kuLusaka nizanvu dedimi daGujarati datachikili kupompela muchipompelu chaLusaka Olympia Central haSeptember 1, 2009. Chayinu mpinji muZambia mudi yipompelu yisatu yazatishaña Idimi dawatumama. Hela chochu kuchidi mudimu weneni hakwila tusañumuni mpwila yawantu mumaluña amuchidiwu.
11 Chakadi kujina, antu adizaña swayi swayi nawa nikutiyishisha chikupu neyi anakuyidizisha mwidimi dawu. Amana kwetu niahela amakwawu adiza idimi dacheñi ‘hamuloña wansañu yayiwahi’ kulonda ‘ashimwini amakwawu.’ (1 Kor. 9:23) Chuma chamwekeni kwituña dimu chamwekeshaña nawu mumbanda wahoshaña idimi daChinese amwinkeleña magazini kudi muhela wahoshaña idimi daEngilishi hadi yaaka yayivulu, hela chochu wakanineña kumudizisha Bayibolu sampu nichenjili muhela mukwawu wadizileña idimi daChinese nakumwinka mukanda mwidimi dindi. Watambwili mukanda nawa wetejeli kumudizisha Bayibolu. Muloña wakwila muhela wamuchiyedi wazatili nañovu hakuhosha mazu antesha mwidimi danona mumbanda dichaletesheli yeteji kumudizisha.—Esekejenu Yililu 22:2.
12 Muhela payiniya wakwituña daCalifornia wawanini atumama amavulu mwiluña dindi dakushimwina. Walombeli kudi Yehova nindi yamukwashi kuwana muntu watela kumudizisha idimi dawatumama kulonda yayidizisheña nsañu yalala. Ifuku dimu henohu nakulanda yuma musitolu yadiña muchituñilu, amuwanini kudi kansi wamumbanda nawa kamama wasonekeli hakachipapilu kulonda yamuleji kwatela kuwanayi yuma yakeñeleñayi kulanda. Chelili namuleji dehi kwakuwana yuma yakeñeleñayi kulanda, payiniya wasonekeli hakachipapilu nakumuleja nindi nakukeña kudiza idimi dawatumama kulonda yayikwashi atumama amwiluña mwashimwinañayi. Dichi ona kamama wamumbanda wamwihwili nindi, “Wunakukeñeladi kukwashila atumama?” Muhela wasonekeli cheñi nindi: “Nidi chinsahu chaYehova nawa inakukeña kukwasha atumama kudiza Bayibolu. Nakatiya kuwaha kukudizisha Bayibolu neyi wundizisha idimi dawatumama.” Muhela wahosheli nindi: “Natiyili kuwaha nankashi hampinji yetejeliyi nindi ‘Kukala kwosi.’” Muhela wayileña kwitala danona wamumbanda mafuku ejima namelela hadi nyilungu yitanu nawumu. Wadizili idimi dawatumama ninona mumbanda kamama wadizili chalala nawa wapapatisheweli.
13 Neyi mwahoshaña idimi dacheñi chachiwahi nawa mukweti mpwila yakuya nakuzatila kudi kukaankila kweneni mwiluña mwahoshañawu idimi denidi, kwila muhosha nawaeluda amuchipompelu chenu nehi? Neyi amona nawu munateli kuya, mwihulenu nkoñi wañinza kulonda yayileja iluña dimwatela kuzatila didi kwakwihi. Neyi kwosi, munateli kusonekela kasanji Kamutayi chakala aeluda atemesha mukanda wunakumwekesha yuma yinamonuwu nawu munashikuhu kuya nawa mwahoshaña idimi denidi.
14 Neyi Himukutwesha kuyaku: Neyi himukutwesha kuya nakuzatila kwiluña kudi kukaankila kweneni kwawakwakushimwina aWantaku, bayi mutiya kutamaku. Hadaha “chenzelu chanyidimu cheneni” chikwawu chakayenzulukila. (1 Kor. 16:8, 9) Hekwawu nkoñi wañinza neluki chipompelu chakwakwihi chidi mukukaankila chimwatela kuzatila chakubula kubuuka. Indi kwiji munateli kuzata nankashi mumudimu wenu wakushimwina muchipompelu chenu. Hichikweti muloña nachidi chihandilu chenuku, chuma chalema yowu kuzata namuchima wumu mukudifukula kwenu.—Kol. 3:23.
15 Komana mwelukahu mukwaKristu wapama kuspiritu wukweti chikonkwanyi chakuya nakuzatila kudi kukaankila kweneni? Mukwashenuku nawa mukoleshenu. Chelili Pawulu nafumi dehi kuSiriya Antiyoki, musumba wamuchisatu weneni hanyisumba yamuWanta wawaRoma (hanyima yaRoma niAlesanderiya). Chineli iwu musumba wadiñi weneni nankashi, chakadi nikujina chipompelu chakuAntiyoki chakeñeleña wukwashu waPawulu nawa aneñeli chafuminuku. Hela chochu, Bayibolu hiyashimuna nawu amana kwetu akuna amukakejeli Pawulu nawu yashakamuku. Chamwekeni neyi chatela atoñojokeña hohu mwiluña dawu, amana kwetu anukili nawu “iha diyi mpata yamunu mwishina.”—Mat. 13:38.
16 Pawulu nialunda nindi ayikiswilili hama hakwiteja mutambi wakuzambukila kuMasidoniya. Hampinji yadiñi kuMasidoniya musumba wamuFwilipi, awanini Lidiya, nawa ‘Yehova wenzulwili muchima windi, kulonda yatiyi nsañu yahosheliyi Pawulu.’ (Yil. 16:14) Pawulu nialunda nindi amishonali azañaleli chikupu chelili Lidiya nichisaka chindi chejima chipapatishewi. Mumaluña amakwawu munu muZambia mudi antu ashinshika adi neyi Lidiya abula kutiyahu dehi nsañu yaWanta. Neyi ‘muzambukila kuMasidoniya’ mukuzañalala chikupu hakuwana antu amuchidawa nikuyikwasha.
[Malwihu aKuzatisha haKudiza]
1. Chumanyi chaletesheli Pawulu nialunda nindi kuya kuMasidoniya?
2. Muloñadi amakwawu chiyabulilañawu kutoñojoka kuya nakuzatila kuchipompelu kudi kukaankila?
3. Muloñadi kudizilahu yuma yikwawu chikwabulilaña kukeñeka hakwila muntu yashimwini chiwahi kwiluña kudi kukaankila?
4. Muloñadi akulumpi chiyatela kubula kutoñojokelawu nawu hiyatela kuya nakushimwina kuchipompelu kudi kukaankilaku?
5. Shimunenu chakutalilahu chamana kwetu walekeli kuzata mudimu wakumujimba nakuya nakuzatila kwadiña kukaankila.
6. Shimunenu chakutalilahu chamuhela mujiki wazatilili kwiluña kwadiña kukaankila kweneni.
7. Shimunenu chakutalilahu chachisaka chayili nakuzatila kwiluña kwadiña akwakumuna antesha.
8, 9. Komana munateli kuzatila kwiluña dacheñi kwahoshañawu idimi dacheñi chakubula kwiluka idimi denodu? Lumbululenu.
10. Mudimwinyi wuchidi mumaluña mwekala añinza?
11, 12. Shimunenu yakutalilahu yawakwakushimwina atachikili kushimwina nsañu yamuBayibolu kudi antu mwidimi dawu?
13. Chumanyi chimwatela kwila neyi munakutoñojoka kuya nakuzatila kwiluña dahoshañawu idimi dacheñi?
14. Indi antu akubula kutwesha kuya kudi kukaankila anateli kushimwina ñahi chikupu mwiluña dawu?
15. Tunateli kwila ñahi nawantu anakutoñojoka kuya nakuzatila kudi kukaankila kweneni?
16. Yumanyi yikuyileñela ‘kuzambukila kuMasidoniya’?
^ par. 1 (Kuch. 16:1-11) Henohu Kora mwana kaIzihari mwana kaKohati mwana kaLevi akwatili mpuña naDatani naAbirami anyana kaEliyabi naOni mwana kaPeleti anyana kaRubeni; 2 aleteli winyi naMosi hamu nawanyana kaIsarela amakwawu atulamba amuchipompelu alema muchipompelu aya mpuhu makulakaji ayedi namakumi atanu; 3 apompeleli aMosi naAroni nandombu ayilili nawu Munadikilakeshi dehi chipompelu chejima chajila niwunashaluhu hosi Yehova wudi mukachi kawu hohu. Indi enu munadilemeshelidi hachipompelu chaYehova? 4 Chachitiyiliyi Mosi wadinatili chamesu hamaseki. 5 Wahosheli naKora nawantu apompeliyi nawu nindi Kumadiki budidi Yehova wakamwekesha windi niwajila wuduhu wakamukundamisha kwakwihi nayena. Yowu akatondayi diyi akakundamishayi kwakwihi nayena. 6 Tiyenu chimwakela. Mwakanona yeña yakusendela insensi nineyi Kora niakwenu ejima wunapompi nawu; 7 mwakashumu kesi mwakashuhu niinsensi kumesu aYehova kumadiki. Twakamona iyala akatondayi Yehova diyi wakajila munadikilakeshi enu anyana kaLevi. 8 Mosi hakumwila Kora nindi Tiyenu mwani enu anyana kaLevi; 9 komana chanayambuliyi Nzambi yaIsarela kudi chipompelu chaIsarela ayikundamishi kwakwihi nayomweni nindi mukoñi mudimu watabanaka yaYehova mwimani kumesu achipompelu nakuyikalakela chinakehi? 10 Yena nayikundamishi dehi kwakwihi nineyi niana kweyi anyana kaLevi ejima mukeñi niwupristu nawa? 11 Dichi dinu nineyi niakwenu wunapompi nawu munamupompeli Yehova nandombu. Indi Aroni hinyi mwaka mumtobeli?
^ par. 2 (Maku 15:1-15) Henohu habudidi akulumpi jawatupristu, niakulumpi, nawansoneki, nichota chejima hiyakukwata mpuña, hiyakumuksa Yesu, hiyakumutwala nakumuhana kudi Pilatu. 2 Pilatu hakumwihula nindi, Yeyi Mwanta wawaYudeya tahindi? Yena hakuwakula nindi, Mwomwenomu muwunahoshi. 3 Akulumpi jawatupristu hiyakumwinka nyiloña yayivulu. 4 Pilatu hakumwihula cheñi nindi, Eyi kwakulanehi? Tiya nyiloña yidi nakukwinkawu kuvula! 5 Ilaña Yesu haakwili cheñuku; Pilatu ahayama nikuhayama. 6 Ilaña hachawija wadiñi nakuyisubwila muntu wamukaleya wumu akulombawu. 7 Kwadñi muntu wamukaleya wumu ijina dindi Baraba, amushili mukaleya hawantu aleteli njita yakulwa nawakwakuyula ituna, hiyakujaha antu. 8 Izaza hidikuya nakumulomba kulonda ayilili mwayililañayi. 9 Pilatu hakuyakula nindi, Munakeñi niyisubwili Mwanta wawaYudeya, tahindi? 10 Muloña yena welukili nindi akulumpi jawatupristu anamuheni ichima danatiyuwu. 11 ilaña akulumpi jawatupristu akanjikijili izaza dawantu nawu alombi kuyisubwila Baraba. 12 Pilatu hakuyihula cheñi nindi, Indi iwu mwatenaña nenu Mwanta wawaYudeya, nukumwila ñahi? 13 Ilaña wena hiyakubidika cheñi nawu, Mupopelenu kukulusu. 14 Pilatu hakuyila nindi, Muloñanyi? Chuma chatama chanakoñiyi chumanyi? Ilaña wena asweja nikubidika nawu, Mupopelenu kukulusu. 15 Pilatu wakeñeli kutiyisha izaza kuwaha, hakuyisubwila Baraba. Chanamuvupoliyi Yesu, hakumuhana nindi amupopeli kukulusu.
cjk_Latn zul_Latn kmb_Latn xho_Latn kmb_Latn kmb_Latn kmb_Latn kin_Latn xho_Latn cjk_Latn cjk_Latn fuv_Latn cjk_Latn kin_Latn cjk_Latn unk unk unk lua_Latn cjk_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn run_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn bem_Latn bem_Latn cjk_Latn knc_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn eng_Latn wol_Latn cjk_Latn lua_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn kmb_Latn cjk_Latn lua_Latn cjk_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn azj_Latn cjk_Latn cjk_Latn cjk_Latn cjk_Latn cjk_Latn cjk_Latn uzn_Latn cjk_Latn cjk_Latn cjk_Latn tum_Latn cjk_Latn cjk_Latn lua_Latn cjk_Latn cjk_Latn cjk_Latn cjk_Latn lua_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn cjk_Latn cjk_Latn cjk_Latn unk sot_Latn umb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn bem_Latn lua_Latn lua_Latn cjk_Latn lua_Latn cjk_Latn cjk_Latn cjk_Latn bem_Latn lug_Latn lua_Latn cjk_Latn cjk_Latn kmb_Latn tum_Latn cjk_Latn cjk_Latn